Юртимизда ажиб ўзгаришлар замони кечяпти. Ҳар тонгда қувончли бир хабар эшитамиз.Ҳар куни ишхонага келганда компьютерни ёқиб Интернетга кирганда халқимиз ҳаётига доир ажойиб бир янгиликни кўриб қалбимиз севинчга тўлади.\nБу ўзгаришлар, нафақат халқимизни, балки хорижлик сиёсатчиларни ҳам мамнун этмоқда. Жумладан, АҚШнинг энг кўп ададли газеталаридан бири “The New York Times” газетасида ўтган ҳафта Ўзбекистон ҳақида чоп этилган катта мақолада “Жаноб Мирзиёев ўзгаришларни бошлаб берди ва энди АҚШ ҳамда Европа Иттифоқи Ўзбекистон билан боғлиқ ҳар қандай муносабатларни, у хоҳ инвестиция, хоҳ тараққиёт дастурлари бўлсин, мамлакатда инсон ҳуқуқлари аҳволининг янада яхшиланиши билан боғлаши ниҳоятда муҳимдир”, дейилади.\nТаниқли иқтисодчи, Россия Фанлар академияси ходими Елена Кузьмина эса Ўзбекистон Марказий Осиёдаги асосий “ньюсмейкер”га айланганини таъкидлади. Минтақада бугун кузатилаётган деярли барча жараёнда Ўзбекистоннинг ҳиссаси мавжуд. Республикадаги ички ва ташқи ислоҳотлар ҳозирги кунда қизғин муҳокамаларга сабаб бўлаётгани, мамлакат ички сиёсати ҳамда иқтисодиётидаги ўзгаришлар унинг ташқи сиёсатини самарали тарзда ҳаётга татбиқ қилиш учун қулай шарт-шароитлар яратаётганини таъкидлади.\nМаърифат – халоскор\nУшбу юксалишлар жараёнида Ислом динимизга давлатимиз раҳбарининг алоҳида эътибор қаратаётгани халқимизни беҳад мамнун қилаётир.\nАйниқса, ўтган куни муҳтарам Президентимиз чиқарган “Диний-маърифий соҳа фаолиятини тубдан такомиллаштириш чора-тадбирлари тўғрисида”ги Фармони элимизнинг диний маърифатга бўлган иштиёқини қондириш, ёшларимизнинг илм олиш борасидаги эҳтиёжини таъминлаш ва диний соҳа ходимларини қўллаб-қувватлаш йўлидаги яна бир қадам бўлиб, диний-маърифий ишлар салмоғини янада юқорига кўтаради. Ушбу фармон матбуотда эълон қилинганда уни катта хурсандчилик билан қарши олдик. Хусусан, диний соҳада хизмат қилаётган масжид имом-хатиблари, ходимлари, мадраса мударрислари ва диний-илмий марказлар илмий тадқиқотчиларига берилган имкониятлар қувончимизга катта қувонч қўшди.\nМазкур фармоннинг биринчи бандида “Жаҳолатга қарши маърифат” деган улуғвор ғоя асосида Ислом динининг асл моҳиятини, тинчлик ва инсонийлик каби фазилатлар қадриятларимиз ифодаси эканини кенг ёритиш ва бу соҳадаги илмий-маърифий фаолиятни жадал ташкил этиш масаласи таъкидланган.\nБинобарин, ер юзида инсоният неча минг йилликлар давомида ҳаёт кечираётган бўлса, ҳар доим эзгулик ва ёвузлик, жаҳолат ва маърифат ўртасида кураш давом этиб келаётир. Мабода, аждодлар жаҳолатга қарши жаҳолат билан курашганида ер юзидаги ҳаёт аллақачон барбод бўлган бўлар эди. Тинчликсеварлик, инсонпарварлик фазилатлари азалий диний қадриятларимиз бўлгани туфайли миллатимиз тарих саҳнасида ўз ўрнига эга миллат сифатида қадр топиб келган. Бугун Президентимиз юритаётган сиёсатнинг асосий ғояси шу бўлгани туфайли ҳам барча давлатлар раҳбарлари ва йирик сиёсий арбоблар Юртбошимизга илиқ муносабатда бўлишга интилмоқдалар.\nХалқаро ислом академияси – билим хазинаси бўлажак\nЎзбекистон халқаро ислом академиясининг ташкил этилиши ва унда республикадаги барча ислом таълим муассасалари фаолиятини ўқув-услубий жиҳатдан таъминлаш амалга оширилиши илмий тадқиқот ишларининг стихияли равишда эмас, балки тизимли давом этишига муносиб шароит яратади. Фармонда айтилганидек, бунда исломий илмларнинг барчаси қамраб олинади. Хорижий тиллар нафақат пухта ўргатилади, балки ўша тилларда фундаментал илмий ишлар ҳам ёзилади. Бу даргоҳда етишган кадрлар биргина Ўзбекистоннинг кадри эмас, Ислом динининг малакали мутахассиси бўлади. Улар дунёнинг исталган давлатларида ўз соҳалари бўйича ўрганган тилларига қараб бемалол ишлаб кетаверадилар. Чунки халқаро миқёсда эҳтиёж мавжуд бўлган соҳалар бўйича малакали кадрларни тайёрлашга, ўрта махсус, олий таълим, олий таълимдан кейинги таълим, малака ошириш босқичларида узлуксиз таълимнинг яхлит тизимини ташкил этишга ва илмий меросни чуқур тадқиқ қилиш ва асраб-авайлашга, диний ва дунёвий билим беришга ихтисослашган етакчи таълим ва илмий-тадқиқот муассасаси ҳисобланади бу даргоҳ.\nХалқаро ислом академияси таркибида Қорақалпоғистон Республикаси, Самарқанд, Наманган ва Сурхондарё вилоятлари минтақавий филиалларида имом-хатиблар, имом ноибларининг малака ошириши эса уларнинг ўзлари устида мунтазам ишлаши, илмини муттасил бойитиб боришига, мамлакатимизда ва дунёда юз бераётган ижтимоий-сиёсий, маънавий-маърифий воқеалардан, илмий янгиликлардан хабардор бўлиб боришига, дунёқарашининг бойишига хизмат қилади.\nҲадис – Қуръон тафсири\nИслом динининг моҳияти, Қуръон илмининг асоси ҳадиси шарифда ўз ифодасини топган. Демак, ҳадисларда инсониятнинг ўтмиши, бугуни, эртаси муфассал баён этилган. Шу жиҳатдан, Ҳадис илми мактабининг ташкил этилиши малакали ҳадисшунос мутахассисларни тайёрлашда катта аҳамият касб этади.\nЮртимизда ҳадис илмининг шаклланишига марҳум Шайх Муҳаммад Содиқ Муҳаммад Юсуф ҳазратларининг “Ҳадис ва ҳаёт” китоби асос бўлган эса-да, бу муҳим соҳага етарлича эътибор қаратилгани йўқ эди.\nҲадис илми мактаби фиқҳ, ақида ва бошқа барча илмларнинг такомилига хизмат қилади, иншоаллоҳ.\nВақф – Аллоҳнинг мулки\nВақф масаласи мудҳиш истибдод йилларига қадар ҳар доим аждодларимиз эътиборда бўлиб келган. Тарихда ҳатто шундай даврлар бўлганки, халқнинг фаровонлиги, мамлакат маъмурлиги, ободончилик ишларида давлат ажратган маблағдан вақфдан ажратилган маблағлар кўп бўлган.\nВақф ишларига масъулият билан ёндашган ҳазрат Навоий “Вақфнома” деган асар ҳам ёзган. Ўша асарни ўқисангиз, Ҳиротда ва ён-атрофида қурилган иншоотлар, солинган кўприклар, очилган масжид-мадрасалар, мақбаралар, шифохоналар, ҳаммомлар... Алишер Навоий вақф учун ажратган маблағ ҳисобидан қурилганига гувоҳ бўласиз.\nБугун Ўзбекистон мусулмонлари идораси ҳузурида “Вақф” хайрия жамоат фонди ташкил этилди.\n“Вақф” хайрия жамоат фондининг асосий вазифалари этиб:\nмасжидлар ва диний таълим муассасаларининг биноларини қуриш, таъмирлаш;\nдиний таълим муассасаларини моддий ва ижтимоий қўллаб-қувватлаш;\nмасжидлар ходимларини, хусусан, имом-хатиблар, имом ноиблари, мутаваллилар, муаззинларни моддий ва ижтимоий қўллаб-қувватлаш;\nЎзбекистон мусулмонлари идорасининг “Вақф” хайрия жамоат фонди маблағлари ҳисобидан ушбу идора тизимидаги диний-маърифий ташкилотларда фаолият юритаётган ходимларга, шу жумладан, имом-хатибларга ойлик иш ҳақи тўлаш;\nфаолият юритаётган уй-жойга муҳтож ходимларни хизмат уй-жойлари билан таъминлаш каби масалалар белгиланди.\nБуни эшитиб юртимизда хурсанд бўлмаган одам қолмади. Чунки шу вақтга қадар имом-хатиблар, уларнинг ноиблари ва масжидларнинг бошқа ходимларига қаратилаётган эътибор ўзига яраша эди. Энди эса Аллоҳнинг уйининг ана шу хизматчилари муносиб маош оладилар, муҳтожларига зарурий миқдорда ёрдам кўрсатилади, уй-жойга эҳтиёжмандлари бошпана билан таъминланади. Улар эса илмини янада бойитиш, элимизга янада кўпроқ манфаат етказиш ҳаракатида бўладилар.\nМоддий манфаатдорлик ошади – илм олиш юксалади\nШайх Саъдий ҳазратлари айтадики, қадимда ўтган одил подишоҳлардан бирига донишманд вазири бундай маслаҳат берган экан: “Подшоҳим, зоҳидга ҳеч нарса берманг, у ибодат билан машғул бўлсин, олимга пул беринг, у илмини бойитишга сарфласин”.\nДарҳақиқат, инсон рисоладагидек билим олиши учун моддий маблағга кучли эҳтиёжи бор. Кундузлари талабаларга дарс бериб кечалари тирикчилик учун бировларнинг номидан енгил-елпи китоблар ёзадиган олим билан кундузлари дарс бериб тунлар янги асарларни ўқиб-ўрганган, ўзининг номидан фундаментал асарлар ёзган олим ўртасида фарқ бўлади, албатта.\nФармонда устозларнинг ана шу манфаатдорлиги эътиборга олиниб, 2018 йилнинг 1 июлидан бошлаб Дин ишлари бўйича қўмита, Ўзбекистон халқаро ислом академияси, Ўзбекистондаги Ислом цивилизацияси маркази, Имом Бухорий халқаро илмий-тадқиқот марказида ишловчи ўқитувчи, илмий ходим ва мутахассисларга ягона тариф сеткаси бўйича меҳнатга ҳақ тўлаш разрядларига кўра тариф коэффициентлари ва базавий лавозим маошлари 3 баравар (Марказ ходимларига – 4 баравар) миқдорда қўлланиладиган бўлди.\nАна энди билим олиш ва илм ўргатиш – юксалиш ва равнақ топиш замони келди.\nФармонга ўта донишмандлик билан киритилган бандлардан бирида пенсионерларга уларнинг ушбу ташкилотлардаги фаолияти ягона бўлган тақдирда пенсиялари тўлиқ тўланиши масаласидир. Чунки аҳли илмлар айнан шу ёшга етганда пишиб-етилади ва ҳақиқий олиму донишмандга айланади. Уларни ана шундай мева берадиган ёшга етган чоқда пенсияга кузатиб юборишдан юртимиз илми кўп нарса ютқазади. Илм сарфлангани сайин кўпайгани каби олимлар ҳам тажриба ўтагани сайин сермаҳсул бўлиб боради.\nКўплар орзу қилган мукофот\nСаховатли юртимизда олимларни, санъаткорларни ва бошқа соҳа усталарини рағбатлантирадиган мукофотлар бисёр. Масалан, тиббий фанлар учун Беруний мукофоти, Адабиёт аҳли учун Навоий мукофоти ва ҳоказолар. Ушбу мукофотлар билан тақдирланган олим ва ижодкорларни ҳурмат қилиб, уларга ҳавас қиламиз. Аммо бутун умрини Ислом илмига бағишлаган, ҳисобсиз китоблар нашр эттирган, маърузалари билан инсонлар қалбини ёритган диний уламоларимизни бениҳоя ҳурмат қиламиз. Улар билан бир даврада ўтириб қолганимиздан фахрланамиз. Ҳар куни ҳаётимизда улардан ўрганган илмлардан фойдаланамиз. Диний идора тизимида жуда кўп йиллар меҳнат қилган эъзозли ва эътиборли олимларимизнинг бирортасининг давлат мукофотини қўятуринг, бирорта медаль билан тақдирланмаганини ҳеч хаёлимизга келтирганмидик? Бу зотларнинг ҳеч мукофотланмаганини Президент фармонидан кейин пайқаб қолмадикми!\nПрезидентимизнинг Фармонида ана шу масалага алоҳида эътибор қаратилиб, Ислом илм-фани ва маданиятига беқиёс ҳисса қўшган буюк аждодларимизнинг ибратли ҳаёти ва бой илмий меросини чуқур ўрганиш, мамлакатимиз довруғини жаҳон миқёсида кенг ёйиш ишига муносиб ҳисса қўшиб келаётган шахсларни рағбатлантириш мақсадида “Имом Бухорий” давлат мукофотини таъсис этилди.\nОлимга ҳам эътибор қаратилса, илм йўлида чеккан заҳматлари, бажарган ишлари учун рағбатлантириб қўйилса, унинг кўнгли ўсади, ишига муҳаббати янада зиёда бўлади, янги-янги асарлар ёзишга ғайрати ортади. Бундан эса халқимиз, айниқса, ёшларимиз ютади. Зотан, Президентимизнинг истаги ҳам шу эмасми ўзи!\nДругие материалы в этой категории: « Болага тавба қилишни ўргатинг\tИслом – илм манбаи »


Прототип суратига чизгилар « O'zbekiston ERK Demokratik Partiyasi\nПрототип суратига чизгилар\n24 June 2017 - 6:00\n(Эрнест Хемингуэй таваллудининг 85 йиллигига)\nҲақиқий китобхон ўзининг севган китобини ҳеч қачон сотмайди. Буни тўғри маънода ҳам, кўчма маънода ҳам тушуниш мумкин. Инқилобчи ўз идеалини, аскар ўз қўшинини сотмагани каби, китобхон ўзининг севимли китобларини сотмайди. Чунки, бу китоблар унинг ҳаёти. У яшаган ёки яшаши мумкин бўлган ҳаёти. У бошидан кечирган ёки кечириши эҳтимол бўлган изтироблари.\nЯъни китобхон — потенсиал прототипдир.\nЧунки унинг кўксида бир хаёлпараст яшайди. Бу хаёлпараст яхшилик ва ёмонлик ўртасида кетаётган жангда ўз кучини синаб кўришга тайёр шахс. У мавҳум, аммо вақтинча мавҳум.\nДон Кихот образи ритсарларга киноя эмас.\nДон Кихот ашаддий китобхон образи. Балки шунинг учун ҳам бу китобни ўқиётган одам Дон Кихот устидан кулмайди, аксинча, унга нисбатан ҳамдардлик, мунис кадар туяди. Дон Кихот — бутун дунё китобхонларига қўйилган буюк, ғамгин ҳайкалдир. Ҳар бир китобхон ўз қаҳрамонини ўзича тасаввур этади ва бу тасаввурни беихтиёр, ботиний равишда, атрофдан — реалиядан қўриқлайди. Сиз мутолаа қилиб ўтирган одамнинг “кайфи”ни бузганмисиз? У китобдан бошини кўтариб, деярли ғазаб билан қарайди. Бу ҳолат бир лаҳза давом этса ҳам, уни кўриб улгуриш мумкин. Китобхон адабиётшунослар қўллайдиган “прототип” сўзини чинакамига ёмон кўради, ўз қаҳрамонини ўзига ўхшамагани учун ҳам, ўзи кўрмаган ғаройиб ҳодисаларни кўргани учун ҳам севади. Иккинчи томондан, ўша қаҳрамоннинг ҳаётда борлиги уни ҳаяжонга солади. Ўз иродасига қарши, у ҳақиқий ҳаётий ҳақиқатни эшитгиси келади. “Балки, чиндан ҳам У ҳаётдир, фақат ёзувчи тўқиган образ эмасдир”, деган хом хаёл китобхоннинг онгида милтиллаб туради. Лекин “прототип” ҳақида ўқиб, ҳафсаласи пир бўлади. Ва яна ўз тасаввуридаги ҳаётга қайтади, ўз қаҳрамонининг ёнига боради. Дон Кихот сингари шамол тегирмонларига қарши урушни, бир зумга тўхтаган мангу урушни давом эттиради…\nЛекин биз ҳозир прототип ҳақида гапирмоқчимиз.\nОвга чиққан бир машҳур овчининг кўзи шикастланади.\nУнинг дўстлари “агар вақтида даволанмасангиз, оқибати ёмон бўлиши мумкин”, — деб уни қўрқитишади. Овчи аввал бунга эътибор бермайди, лекин ўша шикастланиш натижасида қони заҳарланиб, ўлишига сал қолади. Шундан кейин унинг хаёлига ҳар хил нарсалар кела бошлайди.\nОвчи ваҳимачи эмасди. Иккита жаҳон урушини кўрган, Испания республикачилари сафида туриб жанг қилган одамни ваҳимачи дейиш қийин. Аммо шу ҳолда катта ёзувчи бўлса, унинг “ваҳимаси”ни изоҳлаш мумкин.\nБу ҳақиқатдан ҳам, ёзувчи, машҳур овчигина эмас, машҳур романлар муаллифи Эрнест Хемингуэй эди.\nЭрнест Хемингуэйнинг “Кўрни етакловчи ит керак” деб номланган ҳикоясининг прототипи — овчи Хемингуэй. Қон заҳарланишидан ўлишга сал қолган овчининг хаёлидан кечган “ҳар хил нарсалар” бу ҳикоянинг негизини ташкил этади. Овчи ҳаёт, иккала кўзи ҳам соғ, лекин ҳикоя қаҳрамони Филипп яқинда кўр бўлиб қолган:\n“Биласанми, — деди у, — бу ерга келганимиз яхши бўлди. Мен бу ерда нима деган бўлсам, ҳаммасини эслайман… Бу янги сўз, аммо биз уни ўчирамиз… Бизнинг яхши магнитофонимиз бор ва мен аввалгидан ҳам яхшироқ ёзаман. Агар одам шошилмаса, ҳақиқий сўзларни топиши мумкин. Мен сўзларни айтаётганда, уларни шундоқ кўриб тураман… ”.\nФилипп ёзувчи. У ҳам мерган Хемингуэйга ўхшаб, бир пайтлар шер овига борган. Лекин китобхон учун — биз учун Филиппнинг тақдири қизиқроқ. Биз кўзи ожиз ёзувчининг ички драмаси билан яшаймиз. Аммо бу фожеага қанча чуқур кирганимиз сари, кутилмаганда, ўзимиз “истамаган томон”га қараб кетаётганимизни сезамиз: кўлами кенгайиб бораётган руҳий оламга — айнан прототипнинг руҳий дунёсига йўл оламиз. Ўзимиз сезмаган ҳолда ёзувчи Хемингуэйнинг қисмати ҳақида ўйлай бошлаймиз.\nХемингуэй ўзининг “Доимо ёнингда байрам” деб номланган хотиралар китобида ўзининг ёшлиги кечган Парижни эслайди. Ўша пайтда ён дафтарчасига ёзиб қолдирган ёш ёзувчининг (ўзининг) хатлари ёрдамида унинг психологиясини таҳлил этади. Хотиржам бўл, дейди ўз-ўзига ёзувчи. Хотиржам бўл, эртага ҳам индинга ҳам ёза оласан. Фақат эртага давом эттириш учун хамиртуруш қолдирсанг бўлди. Бошлаш эса, унчалик қийин эмас бир сўз, бир самимий сўз топсанг бас, кейин ўзи бошланиб кетади.\nДиққат билан қаралса, ёш ёзувчининг вазминлик билан, ўзига ишонч билан ёзган сўзлари замирида ишончнинг тескариси — ўзига шубҳани илғаш мумкин. Бу қоронғида қўрқиб ашула айтаётган боланинг ҳолатига ўхшайди. Хемингуэй кучли шахс. Унинг Италия фронтида кўрсатган мардлигини ҳамма билади. Лекин биз юқорида келтирган ҳолат аскар эмас, ёзувчининг қалбида шаклланган ҳолатдир. Шубҳа — иқтидор ёнида турган иккинчи компонент. Бошқача айтганда, иқтидорнинг сояси: иқтидор қанча катта бўлса, шубҳа ҳам шунчалик баҳайбатдир. “Кўрни етакловчи ит керак” ҳикоясидаги фикр ҳам Хемингуэйнинг “бир кун тўсатдан ёзолмай қолсам, нима бўлади”, деган “ваҳимаси”, уни доим таъқиб этган шубҳа — фано туйғусидир.\nЁзувчининг “ташқи” ҳаётида бу кайфият умуман кўзга ташланмайди. Аксинча, у ҳар хил учрашувларда ўзига ишонган, ҳатто такаббур киши сифатида таассурот қолдиради. Наинки даврларда, ўзининг номи тилган олинган ўз мақолаларида ҳам Хемингуэй иккиланаётган шахс бўлиб кўринмайди: “Африканинг яшил тепаликлари” эссесидан парча келтирамиз:\n“- Американинг буюк ёзувчиси ким? — деб сўради Кандидский.\nМенинг эрим, — деди хотиним.\n— Бизда буюк ёзувчилар йўқ, — дедим мен (Хемингуэй — М.С.) — яхши ёзувчиларимиз маълум бир ёшга борганда ўзгариб қолишади … сал бойигандан кейин, улар яхши яшай бошлайдилар ва бу “яхши ҳаёт”ни таъминлаб туриш учун, истаса истамаса, ёзишга мажбур бўлишади, оқибатда ёзганлари макулатурага айланади …\n— Менинг қизиқадиган нарсам кўп. Мен ўз ҳаётимдан мамнунман. Лекин менга ёзиш зарур, агар ҳар куни “маълум қатор ёзмасам, ҳаёт мен учун ўз гўзаллигини йўқотади” .\nБу ерда ёзувчи алдаётгани йўқ. Бу сўзларга унинг ўзи ҳам қаттиқ ишонади. Бу ишончни қамчилаб турадиган нарса… Яна ўша шифобахш, лекин азобли шубҳадир.\nХемингуэйнинг ваҳимаси аввало жисмоний эмас, руҳий ўлим билан боғлиқ. Бу ердаги ишларни бажаролмай кетишдан қўрққан одамнинг изтироби. Ва ниҳоят, жисмоний ўлимнинг нақадар шафқатсизлиги, унинг кутиб турмаслигини чуқур англаган ёзувчи қарашидир.\nХемингуэй ўзини қийнаган бу ҳисни “Климанжаро қорлари” ҳикоясида яна ҳам кенгроқ кўрсатади: Ёзувчи Гарри (яна “ёзувчи” Африка чангалзорларида ов пайтида, — яна “ов”) оёғини шикастлантиради. Арзимас яра кутилмаганда гангренага айланади. Ҳикоя ана шу ўлимни кутиб ётган одам психологиясининг тасвирига қурилган. Гарри дарахт соясида ётиб, жуда кўп воқеаларни эслайди ва бу воқеаларни энди ҳеч қачон ёзолмаслигини ўйлайди, ғазабланади, гуноҳсиз хотинига заҳрини сочади. Виждон азоби ўлим олдидаги қўрқувдан ҳам устун келади.\nБу ҳикоянинг биринчи қатлами.\nИккинчи қатламдаги фикр ҳар қандай катта ёзувчини ўйлантирадиган, мушоҳадага чорлайдиган фалсафий жумбоқ — жисмоний ўлим ҳақида. Виждон азоби ортида, хотиралар пардаси фонида ўша жумбоқ, ўша тугун ечила боради. Ҳикоя бошида ўлим Гаррининг тепасида айланиб юрган қушлар тимсолида кўринади. Ҳикоя ўртасида у қиёфасини ўзгартириб, Гарри ва унинг хотини ётган чодир атрофида сиртлон бўлиб увиллайди. Ҳикоя сўнгида шаклсиз, аммо нафас олиб турган, кўзга кўринмас махлуқ сифатида пайдо бўлади.\n“Климанжаро қорлари”даги ўлим тасвири одамда ҳаётга кучли муҳаббат уйғотади. Ҳаётни кечикиб соғина бошлаган Гаррининг пушаймон тўла соғинчи китобхонни ларзага солади. Гарри ўлаётиб, қайта туғилади. У орзу қилган мукаммаллик чўққиси унинг хаёлида Климанжаро бўлиб гавдаланади. Ҳикоянинг эпиграфини келтирамиз:\n“Климанжаро — баландлиги 19.710 фут, ҳамиша қор остида ётадиган тоғ тизмаси бўлиб, айтишларича, Африканинг баланд жойи ҳисобланаркан… Ғарбий қоянинг энг тепасида совуқда музлаб қолган қоплон ётибди. Бу баландликка қоплон нега чиққанлигини ҳеч ким тушунтириб беролмайди”.\nЁзувчи Гарри жони узилар, сўнгги ўзи минган учоқ Климанжаро қорлари томон, қоплон ётган чўққи тарафга бурилганини яққол кўради. Аслида, бу туш эди. Гаррининг сўнгги алаҳсираши эди.\nҲикоянинг эстетик қудрати ҳикоя муаллифи юрагида тебраниб турган ўша шубҳа кучи билан баравардир. “Кўрни етакловчи ит керак” асаридаги некбинлик ҳам кўзи шикастланган овчи Хемингуэй “ваҳимаси”нинг давоми, холос.\nХемингуэй ўз ҳаётида катта қувончли воқеалар гувоҳи бўлди. Шунингдек, у катта фожеаларни ҳам бошидан кечирди. Испан республикачиларининг мағлубиятини у ўз мағлубияти сифатида қабул этди ва руҳида яна нимадир чатнаганини сезди. “Думбадор генерал (Франко — Хемингуэй ибораси)лар билан курашиш учун яккалик қилаётганини англади. “Алвидо, қурол” романи, ҳикоялари билан дунёга танилиб улгурган, ҳаётга тик қарай бошлаган ёзувчи қалбида яна ўша шубҳа, бу сафар унинг ижтимоий тушунчасини қамраган ҳолда пайдо бўлади. Унинг сўнгги романи “Дарё ортидаги дарахтлар соясида” энг тушкун асарларидан биридир. Бош қаҳрамон Кантуэлл фашист Франкога қарши курашган жангчи, роман финалида ўзини отиб ташлайди.\nПолковник Кантуэллниинг отган ўқи — Хемингуэй ўзига отган ўқ эди. Аммо ҳайрият-ки, ўқ ҳавода узоқ учди. Бу ўқ учар экан, Хемингуэй ўзининг энг яхши асарларидан бири — “Чол ва денгиз”ни ёзиб тугатди. Бу қисса унинг одамларга қолдирган сўнгги, ажойиб мероси бўлди. Кейин ёзган асарлари “Чол ва денгиз” даражасига кўтарилолмади.\n“Мен бу шимолий америкаликнинг (Хемингуэйнинг — М.С.) кўрсатган барча жасоратларида болалик қилиғини кўраман”, деган эди инқилобчи Эрнесто Че Гевара. Лекин бу қаҳрамонликлар фақат “болалик” эмас эди. Бу — Хемингуэй юрагида муттасил давом этган ўша икки куч — ишонч ва шубҳа курашининг ташқи кўриниши эди. Ёзувчи ўлимдан ҳам руҳан, ҳам жисман устун бўлмоқ учун ўзидаги шубҳани тинимсиз ўлдириб турди.\nШу икки куч ўртасида тўлғониб, умр бўйи юксак идеаллар учун курашган буюк инсон, изтиробли қалб эгаси Эрнест Хемингуэй ўз қаҳрамони полковник Кантуэлл сингари бу дунёни тарк этди …\nАммо ёзувчи бор, чунки унинг қаҳрамони Ҳаёт — ҳаётдир.\nДемак, китобхон ҳам бор. “Прототип” сўзини ёқтирмайдиган, ўжар, хаёлпараст — китобхон.\nМуҳаммад Солиҳнинг 2013 йилда Истанбулда чоп этилган “Иқрор” китобидан. (36-41-саҳифалар.)


Шавкат Мирзиёев президентлигида Ўзбекистонда янги давр очилди — ҳинд ... - UzNews.uz\n26 январь, 20:45 1028 0\nNew Delhi Times нашри бош муҳаррири Шавкат Мирзиёев президентлиги даврида мамлакатнинг ҳам ички, ҳам ташқи сиёсати муваффақиятли бўлганини таъкидлади.\nҲиндистоннинг New Delhi Times нашри Шавкат Мирзиёев раҳбарлигидаги Ўзбекистонга баҳо берилган мақолани чоп этди.\nНашр бош муҳаррири, доктор Анкит Сривастана муаллифлигидаги мақолада Шавкат Мирзиёев президентлик лавозимини эгаллаганидан кейин мамлакатда ҳар томонлама мислсиз тараққиётни бошидан кечираётгани ёритилган.\nМуаллифга кўра, Ўзбекистон халқаро аренадаги мавқеини мустаҳкамлаб, Марказий Осиёнинг етакчи давлатига айланган.\nШавкат Мирзиёев эса Ўзбекистонда ислоҳот курашчисига айланган.\nАнкит Сривастана ўз мулоҳазаларини мамлакатнинг турли соҳаларда эришган ютуқларини таҳлил қилган ҳолда баён қилган.\nХусусан, у президент Мирзиёевнинг мамлакат иқтисодий ҳаётида қабул қилган муҳим қарорларини олқишлаган.\n“Ҳукумат халққа хизмат қилиши керак, аксинча эмас. Давлат раҳбари одамлар, ғоялар ва технологияларнинг эркин оқимини таъминлаган ҳолда савдо ва инвестициялар учун очиқлигини таъминлади”, таъкидлайди бош муҳаррир.\nДоктор Анкит Сривастана Ўзбекистонни 2017-2021 йилларда ривожлантириш стратегиясининг бешта устувор йўналишида белгиланган вазифа ва мажбуриятлар ҳаётга кўчганини алоҳида тилга олади.\nБу мамлакатнинг сиёсий тизими учун ижобий ўзгаришларни олиб келганига, жамоатчиликнинг сиёсатчилар ва сиёсий институтларга бўлган ишончи ошишига олиб келганини олқишлайди.\n“Шавкат Мирзиёевнинг иқтисодий ислоҳотлари туфайли COVID-19 пандемияси жаҳон иқтисодиётига жиддий зарба берган бир паллада мамлакатда ўсиш кўрсаткичлари кузатилмоқда”, ёзади ҳинд эксперти.\nЎтган йилнинг биринчи ярмида Ўзбекистон ЯИМ 0,2 фоизга ўсди. Жаҳон банки маълумотларига кўра, Ўзбекистон ЯИМ 2019 йил биринчи ярмида 5,8 фоизга ўсган. Прогнозлар мамлакат иқтисодиёти 2021 йилда 4,3 фоизга, 2022 йилда эса 4,5 фоизга ўсишини кўрсатмоқда.\nИқтисодий ҳамкорлик ва ривожланиш ташкилотининг кредит хавфи рейтингида Ўзбекистоннинг ўрни анча яхшиланмоқда. Жаҳон банкининг Doing Business рейтингига кўра, республика 7 поғона кўтарилган ва 190 давлат орасида 8-поғонани эгаллагани эътироф этилган.\nМамлакатнинг COVID-19’га қарши кураш чоралари Жаҳон соғлиқни сақлаш ташкилоти томонидан алоҳида эътироф этилгани тилга олинган.\n“Шавкат Мирзиёев Ўзбекистоннинг халқаро обрўсини ҳамда Марказий Осиёдаги минтақавий актор сифатидаги ролини оширди. COVID-19 пандемияси даврида Шавкат Мирзиёев инфекция тарқалишига қарши чораларни ишлаб чиқишда етакчи бўлди. Ўзбекистон Қирғизистон ва Тожикистонга инсонпарварлик ёрдамини ҳам кўрсатди”, ёзади бош муҳаррир.\nЎзбекистон президентининг Марказий Осиёда ўзаро ҳамкорликни кучайтириш тарафдори эканини ёдга олиб, уни олқишлайди.\n“Ушбу таклиф ва ташаббуслар Ўзбекистоннинг Марказий Осиёдаги иқтисодий ва минтақавий ўрнини нафақат мустаҳкамлайди, балки минтақадаги хавфсизликни ҳам кучайтиради”, дейди Анкит Сривастана.\nДоктор Анкит Сривастана Шавкат Мирзиёев президентлиги даврини умумлаштириб, мамлакатнинг ҳам ички, ҳам ташқи сиёсати муваффақиятли бўлганини қайд этади.\n6 март, 18:18 453 0\n6 март, 12:39 427 0\n5 март, 12:26 288 0


Миллий туризм онлайн ривожланади | Қозоғистон янгиликлари: Сўнгги хабарлар «Kazakh TV» каналида | Kazakh TV\nМиллий туризм онлайн ривожланади\nҚозоғистонда «Туризм учун Онлайн вебинарлар» лойиҳаси иш бошлади. Бўлиб ўтган онлайн-брифингда Маданият ва спорт вазири Ақтўти Раимқулова маълум қилишича, дастур доирасида ички туризм мутахассислари www.tourismonline.kz ягона сайтини яратишади. Электрон майдончада маданий-туристик пакетлар жойлаштирилади. Шу ернинг ўзида онлайн тартибда мамлакатнинг маданий марказлари ва диққатга сазовор жойлраи, туристик объектларини томоша қилиш мумкин.\n«Бугунги кунда мазкур майдончада 20 та долзарб мавзу муҳокама қилинди, уларда 500 дан ортиқ одам қатнашди. Шу жумладан, Алмати вилоятида тоғ туризмига ёзилиш мумкин, турагентлар учун ҳуқуқий маслаҳатхоналар бор, туризм учун кредит дастурлари ва соҳага янгича ёндашиш имкониятлари кўрсатилган. Роликларни 25 мингдан ортиқ одам кўриб чиқишга муваффақ бўлди. Сайт фойдаланувчилари қаторида МДҲ мамлакатлари, яқин ва узоқ хориждан ҳам одамлар бор», деб таъкидлади спикер.\nВазирнинг айтишича, Қозоғистонда хорижлик туристларни жалб этиш учун ва Маказий Осиё маданият ва туризм марказига айланиши учун катта имкониятлар мавжуд. Юртимизда тарихий ёдгорликлар ва муқаддас қадамжолар жуда кўп. Улардан анчаси ЮНЕСКО маданий меросига киритилган. Шуни ҳам айтиш керакки, карантин даврида Бўзоқ, Сарайшиқ, Сауран ва Ўтрор каби қадимий шаҳарлар, шунингдек, Берел ва Иссиқ қўрғонлари каби музей-қўриқхоналар, маданий-тарихий мерос объектларини онлайн томоша қилиш мумкин. Сайтда 3D-форматда сайр қилиш мумкин.\nҚозоғистонлик туризмМиллий туризмонлайн ривожланиш\nЭксперт маслаҳатлари: пандемия даврида жисмоний машғулотлар ва соғлом турмуш тарзи нима учун керак?\nТиббиёт ходимларига миннатдорчилик белгиси сифатида қозоғистонликлар турли акциялар ўтказмоқда\nҚозоғистон коронавирусни аниқлаш учун яна 1,2 млн тест-система харид қилади\nҚабул бўлими навбатчи врачи: коронавируснииенгишга кучимиз етади


ОЛИМГА ЭҲТИРОМ – ОЛАМГА ЭҲТИРОМ\nМиллий маънавиятимиз қуёши ҳазрат Алишер Навоий бадиий-эстетик тафаккурнинг чўққиси ҳисобланган “Хамса” асарининг биринчи достони “Ҳайрату-л-аброр”да мана бундай ёзган эдилар:\nБалки нишони анга иймон эрур.\nДарҳақиқат, кўпминг йиллик тарихимиз наинки шахс камолоти, балки жамият тараққиётининг ҳам асосларидан бири иймон-эътиқод эканидан далолат беради. Сўнгги йиллар давомида мамлакатимизда шахсан муҳтарам Президентимиз Шавкат Мирзиёев раҳнамолигида диний-маърифий соҳага алоҳида эътибор қаратилаётгани сабаби ҳам шунда.\nИмом Бухорий ва Имом Термизий халқаро илмий-тадқиқот марказлари, Ўзбекистондаги Ислом цивилизацияси маркази, Ўзбекистон халқаро ислом академияси каби маърифат масканлари ташкил этилгани, олий диний таълим берувчи муассасалар сони кўпайиб, Бухорода Мир Араб олий мадрасаси ва Самарқандда Ҳадис олий мактаби иш бошлагани, калом, тасаввуф, фиқҳ, тафсир сингари исломий илмларни ўрганадиган илмий мактаблар очилгани бу борадаги ислоҳотлар кўлами нечоғлик катта миқёсга кўтарилганини кўрсатади. “Вақф” жамғармаси фаолиятининг йўлга қўйилиши диний-маърифий соҳа ривожида беқиёс аҳамиятга эга бўлди. Мамлакатимиздан ҳаж ибодатига борадиганлар сони тобора ошиб бораётгани, умра зиёратига бориш имконияти қувонарли даражада кенгайгани... Бу соҳада амалга оширилаётган, аҳамияти беҳад катта бўлган ишларни санаб адоғига етиш қийин.\nКуни кеча халқимиз яқин тарихимизда кузатилмаган бир хушхабарнинг гувоҳи бўлди. Ўзбекистон мусулмонлари идораси раиси, муфтий Усмонхон Темирхон ўғли Самарқандий давлатимиз раҳбари Фармонига кўра “Эл-юрт ҳурмати” ордени билан мукофотланди. Ҳақиқатан, диний соҳа раҳбарининг давлат мукофоти билан тақдирланиши мамлакатимизда олиб борилаётган ислоҳотларнинг янги юксалиш босқичига кўтарилаётгани исботидир.\n“Темур тузуклари”да ҳазрат Соҳибқирон Амир Темур мана бундай ёзган эди: “...саййидлар, уламо, машойих, оқилу донолар, муҳаддислар, тарихчиларни сара, эътиборли одамлар ҳисоблаб, иззату ҳурматларини ўрнига қўйдим”.\nЖамиятда исломий маърифатни юксалтириш ишига катта ҳисса қўшиб келаётган муфтий Усмонхон Темирхон ўғли Самарқандийга кўрсатилган юксак эътибор бугунги кунда мамлакатимизда буюк Соҳибқирон Амир Темур бошқаруви анъаналари муносиб даражада давом эттирилаётгани исботидир. Зеро, олимларга кўрсатилган эҳтиром Ватан ва миллат, маърифат ва диёнат ривожига кўрсатилган эҳтиромдир.\nМуфтий Усмонхон Темирхон ўғли Самарқандий ҳазратлари нафақат юртимиз ва Марказий Осиё минтақасида, балки дунё миқёсида эътироф этилган уламолардан бири, Ислом олами уюшмаси таъсис мажлиси ҳамда Бутунжаҳон уламолар кенгаши аъзосидир. “Дунёнинг энг нуфузли 500 мусулмони” рўйхатидан муносиб ўрин эгаллагани Ўзбекистон халқи учун ифтихор саналади. Муфтий ҳазрат қаламига мансуб “Тафсири Ирфон” туфайли она юртимиздан етишиб чиққан улуғ муфассирлар адади яна биттага кўпайди. “Имом Бухорий – муҳаддислар султони”, “Оилада фарзанд тарбияси” каби сара асарлари жамият маънавиятини юксалтириш ишига қўшилган муносиб ҳисса дейилса, муболаға бўлмас.\nМуфтий Усмонхон Темирхон ўғли Самарқандий ҳазратларига мустаҳкам соғлик, жамият маънавиятини юксалтириш, диний-миллий қадриятларимизни асраб-авайлаш ҳамда ривожлантиришдек эзгу ва савобли фаолиятларида ғайрат-шижоат ҳамда янгидан-янги муваффақиятлар тилаймиз.\n874 марта ўқилди\nДругие материалы в этой категории: « Жумодал аввал ойларида юз берган тарихий воқеалар\tНИЯТ ҚИЛИШНИ БИЛАСИЗМИ? »


“Бошимда ой борур — менга ҳамқадам” - Халқ сўзи\n“Бошимда ой борур — менга ҳамқадам”\n15:09 13 Январь 2020 Маданият\nШоир шеърларида яшайди, деган гапни кўп бор эшитганмиз. Дарҳақиқат, чин ижодкор асрлар ўтса-да ҳам асарларида, ҳам инсонлар қалбида абадий тирик.\nXX аср ўзбек адабиётининг ривожига салмоқли ҳисса қўшган улуғ адиб, шоир, олим, жамоат арбоби Мусо Тошмуҳаммад ўғли Ойбек ҳаёти ҳам ижодида мужассам. Бу йил ижодкор таваллудининг 115 йиллигини нишонлаймиз.\nБаъзан исм ҳам кадарни белгилаб берадигандай туйилади кишига. Шоир гўё ой каби кўкси доғ, аммо ҳамиша бедор яшади. Ёзувчи, шоир, драматург, публицист сифатида адабиётга, жамиятга хизмат қилди. Очарчилик, қийинчилик даври, уруш йиллари бўлишига қарамай, “Туйғулар”, “Кўнгил найлари”, “Машъала” каби бетакрор шеърий тўпламларни, “Қутлуғ қон”, “Улуғ йўл”, “Навоий”, “Қуёш қораймас” сингари романларни, “Ғалвирчи”, “Халқ қалқони” каби пьесаларни яратди, қолаверса, Пушкин, Крилов, Белинский, Молер, Ҳайне каби дунё ёзувчи ва шоирларининг йирик асарларини таржима қилиб, ўзбек китобхонига ҳавола этди. Бармоқлари, қўллари, ҳатто оёқлари ҳаракатдан қолиб, бутунлай тўшакка михланиб қолган кезларида ҳам ижод завқи унга куч бағишлади. У ёзмоқчи бўлганларини рафиқасига оғзаки айтиб берган, рафиқаси эса уларни қоғозга туширган...Уни хотирлаб, шоир рафиқаси биринчи ўзбек кимёгари Зарифа Саидносирова “Ойбегим менинг” асарида шундай дейди:\n“...Унинг 1959 йил 15 август куни ёзган бир шеърини ўқисам, юрагим эзилиб кетади. Сиз ҳам ўқиб кўринг, балки сиз ҳам Ойбекнинг ўша кезлардаги ҳолатини аниқ тасаввур этарсиз:\nХастамен… Фикрга, туйғуга тўлиб —\n...Кечалар юрурмен телбадай ҳориб –\nБошимда ой борур — менга ҳамқадам.\nТўйиб ёзажакман бир кун соғайсам...”\nҲа, шоир сўнгги нафасигача ижод завқи билан яшади. Бугун у барчамизга ибрат бўладиган ижод ва ҳаёт мактабини яратиб кетди, десак янглишмаймиз.


Блеомицин narxi - Toshkent va butun O'zbekiston bo'yicha\nБлеомицин ЛИОФИЛИЗАТ ДЛЯ ИНЪЕКЦИЙ 15ЕД №1\n149 000 so'mdan\nФаол модда – блеомицин сульфати, 15 Б блеомицинга эквивалент.\nБироз оч-сариқ тусли оқ рангли лиофлланган кукун.\nЎсмаларга қарши бошқа антибиотиклар\nБлеомицин тузилиши бўйича ўсмаларга қарши фаолликка эга табиий бирикмаларга яқин гуруҳ намоёндаларидан бири, сувда эрувчан полипептид ҳисобланади.\nПлазма оқсиллари билан боғланиши 1%. Парентерал юборилганда асосан тери ва шиллиқ қаватларда метаболизмга учрайди, тақсимланади ва тўпланади.\nБуйрак фаолияти нормал бўлган пациентларда 60-70% фаол блеомицин кўринишида сийдик билан чиқарилади.\nКреатинин клиренси >35 мл/минут бўлган пациентларда блеомициннинг ярим чиқарилиш даври 115 минутни ташкил қилади. Креатинин клиренси <35 мл/минут бўлган пациентларда блеомициннинг ярим чиқарилиш даври узаяди. Буйрак етишмовчилиги бўлган пациентларда сийдик билан 20% дан камроқ чиқарилганлиги ҳақида хабар берилган. Бу натижа яққол буйрак етишмовчилиги препаратни қонда тўпланиши мумкинлигини тахмин қилади.\nБлеомицин плевра ичига юборилганда склерозловчи агент сифатида таъсир қилган. Блеомицинни плевра ичига юборилгандан кейин тизимли сўрилиши (тахминан 45%) тахмин қилинади.\nБлеоцин – Streptomyces verticillus культурасидан ажратиб олинган ўсмаларга қарши антибиотик синфига мансуб специфик препаратдир.\nЦитотоксик таъсир механизми ДНК молекуласини фрагментация қилиш, эркин радикаллар билан токсик кислород ишлаб чиқарувчи ДНК нинг асосий шериклари орасида иккита олтингугурт сақловчи битиазол ҳалқаларни қўшилиши билан ДНК нинг алоҳида ва иккита спиралларида узилишларни чақириш билан боғлиқ. РНК синтези, оқсил синтези, глутатион синтези учун йўналтирилган ДНК бу узилишлар билан ингибиция қилинади. Бу узилишлар шунингдек дефектли митоз ва юқори даражада мутация чақиради. Блеомицин циклик такрорланадиган ва циклик такрорланмайдиган хужайраларда самарали, лекин хужайрани ўсишини яққол ингибиция қилиш хужайралар бўлинишининг G2 ва М фазаларида кечади.\nБлеомицин суяк кўмигида қон яратилишини нисбатан кам сусайтиради, сезиларли миелосупрессив таъсир кўрсатмайди.\nТерининг ясси хужайрали раки\nБош ва бўйин, шу жумладан оғиз бўшлиғи, бурун-ҳалқум, ҳиқидоқ, қизилўнгач ўсмалари\nҚалқонсимон бези раки\nЖинсий олат раки\nБачадон бўйни, тухумдонлар, қин раки\nХоджикин касаллиги, ноходжикин лимфомаси\nХавфли ўсмаларда экссудатив плевритни даволашда қўлланади.\nБлеомицинни мушак ичига, вена ичига, тери остига ёки плевра ичига юбориш мумкин.\nИнъекция учун янги тайёрланган эритмалар ишлатилади. Мушак ичига ёки тери остига юбориш учун 15 Б бемоцин 1-5 мл стерил инъекция учун сувда ёки 0,9% ли натрий хлоридининг эритмасида эритилади.\nВена ичига юбориш учун препарат 5-20 мл 0,9% ли натрий хлоридида ёки инъекция учун сувда суюлтирилади ва 10 минут давомида секин юборилади.\nПлевра ичига юбориш – 60 Б бемоцин 50-100 мл 0,9% ли натрий хлоридининг эритмасида суюлтирилади ва ортиқча плеврал суюқлик олиб ташлангандан ва ўпка тўлиқ кенгайлиги тасдиқлангандан кейин юборилади. Чалқанча ётган пациент кейинги тўрт соат давомида бир кейин эса иккинчи ёнбошга қараб ўгирилади.\nПлевра ичига юбориш одатда оғриқсизлантирувчи воситаларни ёки тизимли оғриқсизлантирувчи препаратларни талаб қилмайди.\nПрепаратни парентерал юборилганда препарат эритилган ва контейнер тўлдирилгандан кейин препаратни юборишдан олдин ҳар доим микрозаррачалар борлигига текширилиши керак.\nАнафилактоид реакциялар бўлиши мумкинлиги туфайли, лимфомаси бўлган пациентлар биринчи иккита доза учун 2 бирлик ёки камроқ дозада даволанишлари керак. Агар ҳеч қандай ўткир реакция юзага келмаса, тавсия этиладиган дозаларнинг мунтазам графиги қуйидаги кетма-кетликда давом эттирилиши мумкин:\nТерининг ясси хужайрали раки, ноходжкин лифомаси, тестикуляр карцинома: 0,25-0,50 Б/кг (10-20 Б/м2) вена ичига, мушак ичига ёки тери остига ҳар хафтада ёки хафтасига икки марта юборилади.\nХоджкин касаллиги: 0,25-0,50 Б/кг (10-20 Б/м2) вена ичига, мушак ичига ёки тери остига ҳар хафтада ёки хафтасига 2 марта юборилади.\nАгар икки хафта давомида ижобий динамика кузатилмаса, кейинчалик яхшиланишнинг эҳтимоли кам.\nSquamous хужайраларининг рак ўсмалари секинроқ жавоб беради, баъзида бирон-бир яхшиланиш кузатиш учун тўлиқ 3 хафта талаб этилади.\nЭкссудатив плеврит билан асоратланган хавфли ўсмаларда 60 Б бир марталик доза плевра ичига инъекция кўринишида юборилади.\nИзоҳ: бемоцин ўсмаларга қарши агентлар билан мажмуада қўлланилганда ўпка интоксикацияси пастроқ дозаларда кузатилиши мумкин.\nТана ҳароратини ошиши\nКўнгил айниши, қусиш, анорексия\nЙўтал, ҳансираш, тахипноэ, цианоз\nПневмонит, ўпка фибрози\nЭритема, тошма, стриялар, везикулалар, ўчоқли гиперкератоз, гиперпигментация, дерматитлар\nДистал фалангалар гиперестизияси, бармоқ учларини қизариши\nТирноқлар деформацияси ва синиши\nЖигар, буйрак фаолиятини бузилиши\nЭшакеми, анафилактоид реакциялар\nМиокард инфаркти, тромботик микроангиопатиялар, бош мия артериити\nИнтраплеврал юборилганда маҳаллий оғриқ.\nДори препаратига шахсий ўта юқори сезувчанлик\nНафас фаолиятини яққол бузилишлари, ўпка тўқимасининг фибрози\nЮрак-қон томир тизими касалликларини оғир кечиши\nБемоцин кислород қабул қилувчи (масалан, умумий анестезияда) пациентларда пневмотоксик таъсир хавфини оширади.\nМиелотоксик ва пневмотоксик таъсир кўрсатувчи препаратлар билан бир вақтда қўлланилганда ножўя самаралар ривожланиши хавфи ошади.\nЦисплатиннинг нефротоксик таъсири оқибатида ҳатто паст дозаларда қўлланилганида ҳам бемоциннинг клиренси пасайиши ва унинг токсик таъсири кучайиши мумкин.\nКекса ёшдаги, шунингдек нур билан даволанган ёки даволанаётган пациентларда эҳтиёткорлик билан қўлланади.\nБуйрак фаолиятини бузилиши бўлган пациентларда бемоцинни чиқарилиши камайиши мумкин. Дозага тузатиш киритиш бўйича ҳеч қандай тавсиялар ишлаб чиқилмаган, лекин бемоцин яққол буйрак етишмовчилиги бўлган пациентларда алоҳида эҳтиёткорлик билан қўлланиши лозим. Бемоцин қабул қилаётган пациентларни даволаш вақтида ва даволагандан кейин сичковлик билан кузатиш керак. Буйрак ёки жигар интоксикацияси, буйрак ёки жигар лаборатор кўрсаткичларини ёмонлашишини бошланиши тез-тез кузатилмаган. Лекин бу ўзгаришлар даволаш бошланганидан кейин ҳар қандай вақтда юзага келиши мумкин.\nПрепарат буйрак фаолияти ва нафас фаолиятини мавжуд бузилишлари бўлган пациентларда эҳтиёткорик билан қўлланиши лозим. Тахминан 1% холатларда бемоцин чақирган пневмонит авж олади ва ўпка фибрози ривожланиши ва ўлимга олиб келади.\nБемоцин билан боғлиқ гипотония, хотирани ёмонлашиши, иситма, қалтираш ва ҳансирашни ўз ичига олувчи жиддий ножўя реакциялар (анафилаксия каби) ҳақида лимфомаси бўлган тахминан 1% пациентларда хабар берилган. Бу реакциялар биринчи ёки иккинчи дозадан кейин ўтиб кетганлиги туфайли, бу дозалардан кейин эҳтиёткорлик билан назорат қилиш зарур ҳисобланади.\nСувчечак (шу жумладан, яқинда ўтказилган ёки касал билан контактдан кейин), ўраб олувчи темиратки ва ўткир инфекцион касалликлари бўлган беморларда эҳтиёткорлик билан қўлланади.\nДаволаш жараёнида нафас аъзолари фаолиятини, кўкрак қафаси аъзоларини рентгенологик текшириш, буйрак, жигар фаолиятини назорат қилиш керак.\nПедиатрияда бемоциннинг хавфсизлиги ва самарадорлиги аниқланмаган.\nБемоцин билан даволанаётган туғруқ ёшидаги аёллар контрацепциянинг ишончли усулларидан фойдаланишлари керак.\nДори воситасини транспорт воситалари ва потенциал хавфли механизмларни бошқариш қобилиятига таъсирининг ўзига хослиги\nДори воситасининг ножўя таъсирларини ҳисобга олиб, автомобилни бошқарганда ва диққатни юқори жамлаш ва психомотор реакцияларнинг тезлигини талаб этувчи потенциал хавфли фаолият турлари билан шуғулланганда эҳтиёткорликка риоя қилиш керак.\nСимптомлари – ножўя самараларни чуқурлашиши.\nДаволаш – симптоматик. Ҳаётий муҳим аъзолар фаолиятини синчковлик билан назорат қилиш.\nҲар бир ўрам қуйидагиларни сақлайди\n15 бирлик бемоцин сақловчи бир флакон ва 5 мл стерил инъекция учун сув сақловчи бир ампула тиббиётда қўллаш бўйича йўриқномаси билан.\nҚуруқ, ёруғликдан ҳимояланган жойда, +2оС дан +8оС гача ҳароратда сақлансин.


Қирғизистон қонунларига мувофиқ, президент вазифасини бажарувчи ёки бош вазир президентликка номзодини қўя олмайди.\nҚирғизистон президенти вазифасини бажарувчи, мамлакат бош вазири Садир Жапаров 10 январда бўлиб ўтадиган муддатидан аввалги президент сайловида иштирок этиш учун ваколатларидан воз кечмоқчи эканлигини маълум қилди.\n«Декабрда ваколатларимдан воз кечаман ва бошқалар билан бирга сайловда қатнашаман», – деди Жапаров.\nЖапаровнинг сўзларига кўра, у президент сайловида қатнашиш учун ваколатларидан воз кечишга тайёр. Қирғизистон қонунларига мувофиқ, президент вазифасини бажарувчи ёки бош вазир президентликка номзодини қўя олмайди.\nЭслатиб ўтамиз, Сооронбай Жээнбеков 15 октябрь куни Қирғизистон президентлигидан истеъфога чиқди.\n15 октябрь куни Қирғизистонда президентлик сайлови бўлиб ўтмоқда. Сайловчилар 11 нафар номзод орасидан мамлакатнинг келгуси президентини танлашлари керак.


Фойда ҳақида — У ким, бу нима — QOMUS.INFO\nQOMUS.INFO > Ф ҳарфи > ФОЙДА\nФОЙДА — товарлар ва хизматларни сотишдан олинган даромаднинг бу товарларни и. ч. ва сотиш харажатларидан ортиқ қисми. Корхоналар ва тадбиркорлар хўжалик фаолияти молиявий натижаларининг асосий кўрсаткичларидан бири. Фойда пулда ифодаланади. Фойда бозор даромади бўлиб, унинг қонунқоидаларига биноан вужудга келади, тақсимланади ва ишлатилади. Фойда капитал, и. ч. омили сифатида товар ва хизматлар нархи таркибига киради, улар сотилгач, пул шаклида капитал соҳиби ихтиёрига келади. Фойда топиш тадбиркорликнинг асл мақсади ҳисобланади, унга интилиш бозор иктисодиётининг ривожланишини таъминлайди. Амалиётда Фойда (F) даромад (D) билан харажатларнинг (W) айирмаси сифатида қаралади (F=D—W). Ф. 3 омилга боғлиқ: а) бозорбоп товар ва хизматларини ярат и ш , натижада уларни сотишдан келган пул тушуми кўпаяди, бунинг таркибидаги Фойда ҳам ортади; б)даромадлар — тушумлар миқдори (D). Тушумлар сотилган товарлар ва хизматлар миқдорига (Q) ва улардан ҳар бирининг нархи (Р)га боғлиқ (D=QP); в)харажатлар миқдори. Бозорда нархлар ўзгармай крлган такдирда харажатларнинг пасайиши Фойдани кўпайтиради, уларнинг ортиши эса уни қисқартиради. Харажатлар динамикаси меҳнат унумдорлигига боғлиқ. Меқнат унумдорлигининг ортиши харажатларни камайтириш орқали Фойдани кўпайтиради. Шу сабабли Фойдани кўп олиш шарти — меҳнат унумдорлигини муттасил ошириб бориш ҳисобланади. Харажатлар пасайган шароитда Фойданинг даромаддаги ҳиссаси ортади, акси юз берганда бу ҳисса қисқаради. Бордию, товарларга талаб ҳозир бўлиб, уларнинг бозор нархи ошса, ўзўзидан ва харажатлардан катьи назар, Фойда ортади. Нархнинг фойдага таъсири шундан гувоҳлик берадики, бозоргир товарларни чиқармай туриб яхши Фойда кўриш мумкин эмас. Ҳар қандай фирма Ф. ни энг кўп олишга, яъни уни максимумлаштиришга интилади, Фойда микдорига таъсир этувчи омилларни ишга солади.\nФойданинг ўз ўлчами бор. Бу унинг нормаси ва массасидир. Фойда нормаси (Ғ») нисбий кўрсаткич бўлиб, капитал қандай ишлатилиб, қандай Фойда кўрилганини билдиради ва у орқали Фойда (F) капиталнинг (К) нинг қандай қисмига тенглиги аниқланади.\nФойда кўрилган. Фойда нормаси капиталининг нақадар самарали ишлатилишини билдиради. Фойда кўриш тадбиркорликнинг мақсади бўлганидан ҳар доим Фойда нормасини оширишга интилиш сакланиб қолади.\nФойда массаси — бу фойданинг мутлақ миқдоридир. Фойда массаси қанчалик кўп бўлса, Фойда шунчалик максимумлашган ҳисобланади. Агар Фойда нормаси гоқори бўлса, оз капитал билан ҳам кўп Фойда олиш мумкин, бордию Фойда нормаси паст бўлса, капитални кўпайтириб Фойдани кўпайтириш мумкин. Фойда максимумлаштириш учун ҳам Фойда нормаси, ҳам капитал суммаси катта бўлиши зарур. Фойда нормасини пасайиши ҳисобидан Фойда массаси қисқарган чоғда, бу йўқотишни бартараф этиш учун инвестицияпар ҳисобидан капитал кўпайтирилади. Олинган Фойданинг бир қисми инвестицияга айланади, бу билан у капиталлашади. Амортизация ва кредит ҳисобидан ҳам пул инвестицияланганда капитал кўпаяди. Натижада Фойда нормаси пасайган чоғда ҳам олинадиган Фойда микдори қисқармайди. Агар Фойда нормаси пасайишига нисбатан капитал тезроқ кўпайса Фойда массасининг ортиши юз беради.\nҚаерда ҳосил бўлишига қараб саноат, тижорат, банк, сервис, агробизнес ва б. Ф. турлари мавжуд. Қандай усул билан ҳосил бўлишига қараб оддий ва устама Фойдага бўлинади. Оддий Фойда эркин — мукаммал рақобат шароитида кўпчилик тадбиркорлар оладиган Фойда дир. Устам а Ф. ни фирманинг монопол мавқеи, яъни товарлар таклифининг танҳо ёки озчилик фирмалар қўлида тўпланиши юзага келтиради. Монопол мавқе бозордаги ҳукмронликни, яъни нархларга таъсир этиш имкониятини беради. Монопол фирма нархларни ошириш ҳисобидан устама Фойда олади. Фойда нима ҳисобидан яратилишига қараб нормал, иқтисодий ва омад Фойдадан иборат бўлади. Нормал Фойдани тадбиркорлик қобилияти яратади. Бу ишбилармонлик учун мукофот тарзида энг кам деганда малакали ишчи ёки мутахассиснинг иш ҳақига тенг бўлиши керак, акс ҳолда тадбиркорлик билан машғул бўлиш ўрнига ёлланиб ишлаш маъқул бўлади. Бундам Фойда харажатлар таркибига киради, чунки товарлар харажатларга тенг нарх билан сотилганда ҳам тадбиркор даромад топади ва бизнесни ташлаб кетмайди. Бизнесни бошқариш капитал соҳибидан менежерларга ўтган тақдирда нормал Фойда уларга мукофот шаклида тегади. Иқтисодий Ф. харажатлар билан даромад ўртасидаги фаркдан иборат, уни капитал яратгани сабабли бу Ф. капитал эгасига тегади. Омад Ф. си — бу Ф. ни бозор конюъюнктурасидаги жузъий ўзгаришлар юзага келтиради. Бозорда талаб вактинчалик ошиб, нархлар кўтарилганда омад Ф. си ҳосил бўлади. Иқтисодиётда таваккалчилик Ф. си ҳам бор. Бу таваккалига иш қилгани учун бизнес эгаларига тегадиган мукофот ҳисобланади.\nФойда ишлатилишидан олдин тақсимланади, ундан соликлар тўланади. Капитал қарзга олинганда Ф. нинг бир қисми фоиз қарзларини тўлашга ажратилади. Фойданинг фирмада қолган қисмидан ишчи ва хизматчиларга мукофот берилади, агар фирма акциядорлик жамияти бўлса, Ф. дан дивиденд тўланади, хайрэҳсон ишларига пул ажратилади. Барча чегирилишдан сўнг қолган фойда тақсимланмаган ёки тутиб қолинган Ф. ҳисобланади. Тақсимланмаган фойда қанчалик кўп бўлса, фирманинг ўз маблағи ҳисобидан инвестициялаш имкони шунчалик катта бўлади. Фирманинг ўзида қолган фойда инвестиция орқали капиталлашади, яъни асосий ва айланма капиталга келиб қўшилади. Бу фирмаларнинг иқтисодий салоҳиятини оширади.\nФойда бозор механизмидаги муҳим иктисодий восита ҳисобланади. Фойдага интилиш ресурсларни керакли соҳалар ўртасида тақсимланишига олиб келади. Капитал талаб қисқаргани учун нарх пасайиб Ф. кам олинадиган сохалардан чиқиб талаб ошган серфойда соҳаларга доимо кўчиб туради. Бу билан керакли товарлар ва хизматлар яратилади, иктисодиёт ўсади. Фойданинг кўп бўлиши мамлакат иқтисодий салоҳиятини ва фаровошшгини оширишга хизмат қилади.


Афғонистондаги коалиция кучлари ўғирлаб кетилган Британиялик инженернинг жасади топилганини маълум қилди.\n03 март 2021, Тошкент вақти: 14:33\nБритания ташқи ишлар вазирлиги вакили Ким Ҳауэлс бугун берган баёнотда, Афғонистон ғарбида топилган жасад Дэвид Эдисонга тегишли экани айтилади.\nЭдисон қандай ва қачон ўлгани ҳақида гапириш ҳали эрта, деди ташқи ишлар вазирлиги вакили. Бироқ унга кўра, инженерни Толибон ҳаракати аъзолари ўғирлаган.\nАйни пайтда, Афғонистон хавфсизлик кучлари кеча ўғирлаб кетилган, парламент депутатлигига номзодлардан бирини қидирмоқда. Маълум бўлишича, парламент аъзолигига номзод ва у билан бўлган яна уч киши Қандағорда ўғирлаб кетилган.\nТолибон жанггарилари 18 сентябрда бўлиб ўтажак сайловлардан олдин ҳужумларни фаоллаштирмоқда.


Ўзбекистонда тоғ ва адирлар кўчкилари содир бўлиб туради\nСурхондарё вилояти Узун туманидаги Хонжиза қишлоғининг кўчки хавфи бўлган қисмида яшайдиган 70 хонадонни хавфсиз ҳудудга кўчириш ишлари якунланди. Расмийларга кўра, ҳозирда қариндош-уруғларининг уйлари ва палаткаларда вақтинча яшаб турганларга янги уй қуриш учун ер ва компенсация пули берилмоқда.\nТоғ ён бағрида жойлашган Узун тумани Хонжиза қишлоғининг 70 хонадони кўчки хавфи боис, зудлик билан қишлоқдан чиқарилган.\nАйни пайтда уйларидан чиқарилган аҳоли бошқа қишлоқлардаги қариндошларининг уйларида вақтинча яшаб турибди.\nИсми сир қолишини сўраган хонжизаликнинг айтишича, бир муддат қишлоқнинг бу қисмига кириш умуман тақиқлаб қўйилган ва сўнгра Ўзбекистон Фавқулодда вазиятлар вазирлиги ва маҳаллий ҳокимият вакилларининг назоратида одамлар уйларини бузиб, қурилиш материалларини пастки қишлоқларда уларга ажратилган 8 сўтихлик участкаларга таший бошлаганлар:\n- Ҳазорбоғ каналининг ёнидаги яхши сувли ерлардан беришган. Мана ҳозир юк мошинасида уйни бузиб олиб келяпман. Мошинани ҳам, соляркасини ҳам давлат берган. Уйни бузиш, қурилиш материалларини ташиш ишларида ҳам ўзлари ёрдам беришяпти, - деди хонжизаликлардан бири.\nУнинг айтишича, ҳақиқатан ҳам, кўчки қишлоқ аҳолисига катта хавф солиб турган эди:\n- Тепадаги катта жарлик кўчяпти. Тагида сув ҳам йўқ, қуруқ тупроқ кўчяпти. Секин секин юз, икки юз, уч юз метр силжиб келяпти. Келиб-келиб боғга тиралиб қолди ва аҳолининг уйларига хавф сола бошлади. Хонжиза қишлоғида 500 га яқин хонадон бор, кўчки шу қишлоқнинг бир қисмига, яъни 70 хонадон яшаб турган ҳудудига хавф солиб турган эди, деди суҳбатдош.\nЯна бир хонжизаликнинг айтишича, уйларидан кўчирилган одамлар Хонжиза қишлоғи пастида барпо этилган палаткаларда яшаяпти:\n- Кўчирилганларнинг бир қисми бошқа қишлоқлардаги қариндошлариникида вақтинча турибди. Баъзилар эса палаткаларда яшамоқда. Ҳаммага 8 сўтихдан ер берилган. Баъзилар янги уй қурилишини ҳам бошлаб юборди, - дейди у.\nУзун тумани ҳокимининг биринчи ўринбосари Жўрабек Шоймарданов Озодлик билан суҳбатда, кўчирилган одамларга ҳар томонлама ёрдам берилаётганини айтди:\n- Хавфли ҳудуддан одамларни соғ-саломат олиб чиқдик. Одамлар ҳозир қариндошлариникида ва биз таъминлаган палаткаларда вақтинча яшаб турибди. Компенсация масаласи ҳам бўлган. Уйига қараб 121 миллион сўмгача компенсация белгиланган. Бош вазиримизнинг ўзлари бош-қош бўлиб турибди. Ҳаммасига алоҳида ҳисоб рақами ва пластик карточкалар очдик. Бугун-эрта юқоридан пул тушади, ўтказиб берамиз. Шароити оғир одамларни ҳам ҳисобга олганмиз, ҳеч ким куйиб қолмайди. Энди янги қишлоқ яратиладиган жойга штабимизни кўчириб, ўша ерда ишлаймиз, - деди Узун тумани ҳокимининг ўринбосари.\nТожикистон ғарби билан чегарадош Сурхондарё вилоятининг Узун туманига 2000 йилда Афғонистондан Ўзбекистон Исломий ҳаракатининг бир гуруҳ жангарилари Тожикистон тоғлари орқали кирган эди.\nТоғли ҳудуддаги қисқа муддатли жанглардан сўнг, жангарилар чекинган ва ўша ҳудудга яқин қишлоқларда яшайдиган аҳоли ёппасига Шўрчи туманига мажбуран кўчирилган эди.\nОзодлик олган маълумотларга кўра, ўша пайтда уй-жойидан бутунлай айрилган аҳолига янги уй қуриш учун ҳукумат етарли ёрдам бермаган ва одамлар бир неча йил қийин аҳволда яшашга мажбур бўлган эди.


Арсен Венгер: «Юқори учлик қандай кўринишда бўлиши ўзимизга боғлиқ»\n10:41 / 22.04.2016\nАнглиянинг «Арсенал» клуби бош мураббийи Арсен Венгер АПЛ доирасидаги «Вест Бромвич»га қарши учрашув (2:0) борасида ўз фикрларини билдириб ўтди.\n«Барселонадаги ўйинга қадар ҳам жамоамиз ўйин даражаси жуда яхши эди. Афсуски, биз керак бўлмаган пайтларда жуда муҳим очколарни бой бердик. Ютишимиз керак бўлган иккита учрашувда дуранг қайд этдик.\nБиз учун ғалаба қозониш жуда муҳим эди, чунки биз имкон борича яхши ўйнашга ва иложи борича юқорироқ ўринни эгаллашни истаймиз. Ҳозирда бизда вазият шунақаки, кучли учликнинг қандай кўриниш олиши фақат ўзимизга боғлиқ. Аммо биз кўпроғини хоҳлаймиз ва бунинг учун охиригача кураш олиб борамиз.\nУчрашувга жиддий ёндашгандик. Ҳаммаси яхши ўтди. Ачинарлиси биз кўпроқ гол ура олмадик. Назаримда, Санчес тезкор ва ўзига бўлган ўта юқори ишонч билан қайтган кўринади.\nМухлисларнинг норозилиги? Биз бунга руҳий жиҳатдан тайёр эдик. Аммо тезкор гол киритишимиз бизга яхшигина кўмак берди. Нима сабабдан бунча бўш ўриндиқлар борлиги сабабини билмайман. Бу барибир пайшанба куннинг кечаси эди. Бунга қандайдир изоҳ бериш осон эмас. Мен яхшиси футболни муҳокама қиламан», – дея таъкидлади Венгер.


ВИЛОЯТИМИЗ БЎЙЛАБ КУЗАТИЛАЁТГАН ЭЛЕКТР ТАЪМИНОТИДАГИ УЗИЛИШЛАР ТЎҒРИСИДА. – Feres.uz\nВИЛОЯТИМИЗ БЎЙЛАБ КУЗАТИЛАЁТГАН ЭЛЕКТР ТАЪМИНОТИДАГИ УЗИЛИШЛАР ТЎҒРИСИДА.\nYanvar 21, 2020 - by Admin\nСўнги кунларда ижтимоий тармоқлар орқали Риштон тумани Тўда қишлоғидан “Электр кун давомида 4 соат берилмоқда”, Олтиариқ тумани Қизилтепа қишлоғидан “Электр таъминотидаги кунлик кўп марта узилиши”, Қўштепа туманидан “Электр муттасил ўчмоқда”, Марғилон шаҳридан “Яна соатлаб чироқ ўчирилмоқда” деб қатор мурожаатлар йўлланган.\nДарҳақиқат, январь ойининг 16 кунидан бошлаб вилоятимиз бўйлаб кузатилаётган электр таъминотидаги узилишлар қувват танқислиги сабаб юзага келмоқда.\nШу сабабли, марказий 110 кВли ҳаво узатиш тармоқларида автоматик юкламани чеклаш (УОН) қурилмасини ишлаши билан электр таъминотида вақтинчалик узилишлар юз бермоқда. Вилоятга етказиб берилаётган мавжуд қувватни назорат қилиш ҳамда 110 кВли ҳаво узатиш тармоқларида автоматик юкламани чеклаш (УОН) қурилмасини ишга тушишини олидини олиш мақсадида жойларда вақтинчалик электр таъминотида узилиш кузатилмоқда.\nМаълумот ўрнида шуни таъкидлаб ўтиш жоизки, вилоятимиз бўйича январ ойининг илк кунларига нисбатан кейинги 3-4 кун давомида кунлик электр энергияси истеъмоли ҳажми ўртача 2,0 млн кВт/с га, ёки 80-85 мВт қувватга ўсиши кузатилди. Бугунги кунда бир кунлик вилоятга электр энергия ишлаб чиқариш баланси бўйича берилган топшириқ 17,8 млн кВт/с белгиланган бўлиб, айни вақтда (электр таъминотидаги узилишлар билан) бир кунда 19,1-19,5 млн кВт/с электр энергияси истеъмолчиларга етказиб берилмоқда.\nВилоятнинг кунлик эркин истеъмоли (истеъмолчиларга узлуксиз электр энергияси етказиб бериш учун) 20,7 млн кВт/с ташкил этади.\nШу билан бирга, газ босимининг пасайиб кетиши, электр энергияси ишлаб чиқарувчи станцияларимизнинг вақтинча тўхтаб қолишига сабаб бўлмоқда. Натижада, энерготизимда қувват танқислиги юзага келмоқда. Юзага келган муаммони бартараф этиш учун, Энергетика вазирлиги тизимидаги тегишли мутахасислар туну кун белгиланган тартибда ишлар амалга оширилмоқда.\nPrevious Article ТОШЛОҚ ТУМАНИДАН МУРОЖААТ “110 ЛИНИЯ БИР КУНДА 4-5 МАРТА ЎЧАЯПТИ”\nNext Article “ФАРҒОНА ҲЭТК” АЖДА ЎЗБЕКИСТОН РЕСПУБЛИКАСИ ПРЕЗИДЕНТИ ШАВКАТ МИРЗИЁЕВНИНГ ОЛИЙ МАЖЛИСНИНГ СЕНАТИ ВА ҚОНУНЧИЛИК ПАЛАТАСИГА НАВБАТДАГИ МУРОЖААТНОМАСИ ЖОНЛИ ЭФИР ОРҚАЛИ ТИНГЛАНДИ.


Мустаҳкам оила – миллат ва жамият равнақи демак\nМурувват ила обод кўнгиллар...\nКўргазмали амалий машғулот\nХорижлик мутахассис ўз мулоҳазаларини бўлишди\n"AКАДЕМИЯ ЁШЛАРИ" ГАЗЕТАСИГА МАХСУС ИЛОВА №6\nМеҳр-оқибат ва ғамхўрликни унутишга ҳаққимиз йўқ...\nИнновацион ғоялар – тараққиёт омили\nҲамжиҳатликда гап кўп\nҲуқуқбузарликлар виктимологик профилактикасининг долзарб масалаларига бағишланди\n«ЎЗБЕКИСТОН – МЕНИНГ ЖОНАЖОН ВАТАНИМ!»\n"AКАДЕМИЯ ЁШЛАРИ" ГАЗЕТАСИГА МАХСУС ИЛОВА №5\nРЕСПУБЛИКА ТАЛАБАЛАР ФАН ОЛИМПИАДАСИ ИШТИРОКЧИЛАРИ САРАЛАНДИ\nҲар бир мамлакатнинг келажаги оилалар фаровонлиги ва мустаҳкамлигига боғлиқ. Бирлашган Миллатлар Ташкилоти томонидан 15 майнинг бутун дунёда Халқаро оила куни деб белгилаб қўйилгани ушбу институтнинг нечоғли муҳим аҳамият касб этишидан далолат беради.\nАсосий қонунимизнинг учинчи бўлим, XIV боби “Оила” деб номланади. Қомусимизнинг 63-моддасида: “Оила жамиятнинг асосий бўғинидир ҳамда жамият ва давлат муҳофазасида бўлиш ҳуқуқига эга. Никоҳ томонларнинг ихтиёрий розилиги ва тенг ҳуқуқлилигига асосланади”, дейилади. Шунингдек, Оила кодексида никоҳ тузиш ёки никоҳнинг тугатилиши, мулкий, болаларнинг насл-насабини белгилаш, алимент мажбуриятлари, туғилишни, никоҳ тузилганлиги, ўлимни қайд этиш, фамилия, исм, ота исмини ўзгартириш каби муносабатлар тартибга солинган.\nМиллий қадриятларимизга кўра, оила қанчалик мустаҳкам бўлса, давлат ҳам шунчалик мустаҳкам ва қудратли бўлади. Миллий қонунчилигимизда фуқароларнинг никоҳ қуриш тартиби жуда содда тарзда белгиланган. Биринчидан, никоҳ қуриш муддати қисқа, уни бекор қилиш, яъни ажралиш эса қонун нормаларида узоқроқ муддатни талаб қилади. Оила кодексининг 13-моддасига асосан, никоҳланувчилар ФҲДЁ органларига ариза берган кундан бошлаб ҳеч қандай расмиятчиликсиз бир ой ўтгач, никоҳларини қайд этишлари мумкинлиги ва ФҲДЁ органи ҳам уни қайд этиши зарурлиги белгилаб қўйилган. Шунингдек, айрим ҳолларда бу муддат янада қисқартирилиши (масалан, яқин қариндошларнинг оғир бетоб бўлган ҳолларда ариза билан мурожаат қилинади), бунда никоҳ бир ой ичида ёки ариза берилган куни ҳам қайд этилиши мумкин. Никоҳдан ажралиш эса судга даъво аризаси киритиш орқали ҳал бўлади ва суд никоҳни сақлаб қолиш яни эр-хотиннинг ярашиши учун ишнинг кўрилишини кейинга қолдириб олти ойгача бўлган муддат белгилашга хақли эканлиги қонунда назарда тутилган (ОК 40-м). Суд ишнинг кўрилишини кейинга қолдирган тақдирда, эр-хотинни яраштириш бўйича тегишли чоралар кўриши учун уч кундан кечиктирмасдан ёзма равишда фуқаролар йиғинининг яраштириш камиссиясига хабар юборади. Яъни оилани сақлаб қолишнинг барча чораларини кўриш зарурлиги қонунчиликда ўз ифодасини топган.\nАгар суд эр ва хотиннинг бундан буён биргаликда яшаши ва оилани сақлаб қолишга имконият йўқ деб топса, уларни никоҳдан ажратади. Аммо суднинг ҳал қилув қарори никоҳни бекор қилмайди. Никоҳ фуқаролик ҳолати далолатномаларини қайд этиш органида никоҳдан ажратилганлик рўйхатга олинган пайтдан бошлаб тугатилган ҳисобланади (ОКнинг 47-моддаси). Бу орқали қонун эр-хотиннинг ярашиши ва оилани сақлаб қолишига имкон беради. Мабодо, эр ва хотиннинг ҳар иккиси ҳам суднинг никоҳдан ажратиш тўғрисидаги ҳал қилув қарорини ФҲДЁга тақдим қилмаса, уларнинг никоҳи тугатилмаган ҳисобланади. Бундай вазиятда эр-хотиннинг никоҳни тиклаб, бирга яшашига суднинг ҳал қилув қарори ҳам тўсқинлик қилмайди.\nШуни айтиш жоизки, ҳар йили мамлакатимизда оилаларни мустаҳкамлаш учун давлат бюджетидан пул маблағлари ажратилади. Фарзанд туғилганда бериладиган суюнчи пули, аёлнинг ҳомиладорлик ва туғиш таътили кабилар ҳам оилаларни ижтимоий-иқтисодий муҳофаза қилишга қаратилган қонунларда белгиланган чоралардир. Мухтасар қилиб айтганда, жаҳоннинг саноқли давлатларида оилани мустаҳкамлаш ва ажралишларнинг олдини олишга давлат сиёсати даражасида эътибор қаратилади. Мамлакатимизда эса оилани ҳар томонлама асраш-авайлаш юксак қадрият даражасига кўтарилган.\nФуқаролик ҳуқуқи фанлари кафедраси бошлиғи,\n15 Май 2020 37


Бугун Япония ҳукумати цунамидан азият чеккан мамлакатларга март ойигача ёрдам сифатида 250 миллион АҚШ доллари тақдим этишини билдирди.\nМазкур қарор БМТнинг офатдан азият чеккан мамлакатларга тезроқ ёрдам кўрсатиш ҳақидаги чақирувларига жавобан қабул қилинди.\nЖакартадаги анжуманда баёнот берган Япония Бош вазири Дзюничиро Коидзуми бошқа давлатларни ҳам шундай қилишга чақирди. Шунингдек у дунё давлатларини цунамидан азият чеккан мамлакатлар қарзаларидан кечишга ҳам даъват қилди.\nБМТ Бош котиби Кофи Аннан фалокат рўй берган мамлакатларга ёрдам беришни ваъда қилган давлатларни ўз ваъдаларини тезроқ бажаришга чақирди.\n“Бугун жаҳон бирлашди. Биз бирга ишламоқдамиз. Анжуманда ҳукм сураётган кайфият ва унда қатнашаётган давлат раҳбарлари билан бўлган суҳбатлардан шу нарсага аминманки, биз фалокатга бирдамлик билан жавоб бера оламиз. Бу эса муҳим аҳамиятга эгадир”, - деди анжуманда сўзга чиққан БМТ Бош котиби.


МЕВА ҚОҚИ — БЕМИННАТ ДОРИ » Жиззах ҳақиқати газетаси расмий сайти\nЖиззах ҳақиқати газетаси » Қишлоқ хўжалиги » МЕВА ҚОҚИ — БЕМИННАТ ДОРИ\nЖаннатмакон юртимиз шириндан-шакар мевалари билан дунёга танилган. Йил ўн икки ой бозорларимизда мева-чева узилмайди. Миришкор ва тежамкор бобо-бувиларимиз азалдан ҳаётий тажрибаларига асосланиб етилган олма, шафтоли, ўрик, олча, жийда, қовуннинг маълум қисмини ёзда кесиб, қишда истеъмол қилиш учун қуритиб, ундан қоқи тайёрлашган. Ҳозир ҳам вилоятимизнинг Фориш, Ғаллаорол, Бахмал, Зомин, Янгиобод, Шароф Рашидов туманларида бу анъана нисбатан яхши сақлабқолинган.\nҚуритилган меваларни истеъмол қилиш, улардан тайёрланган дамламаларни ичиш соғлик учун фойдалидир. Меҳмон келганда дастурхонга албатта, қуритилган мевалар қўйилган. Ота-боболаримиз ёзда одам организми учун зарур бўлган микроэлементлар ва витаминларга бой бўлган мева, савзавот, полиз маҳсулотлари ҳисобига эҳтиёжини қондирган бўлса, қишда ва эрта баҳорда қуритилган мевалар, яъни қоқилар ҳисобига бу эҳтиёж тўлдирилган. Қуритилган мевалардаги фойдалиэлементлар йўқ бўлиб кетмайди. Аксинча, қуритилган меванинг ҳужайра ва тўқима сувларида эриган витамин ва элементлар мевани янада шифобахшлигини оширади.Кекса авлод вакилларининг касалликка чидамли, иммунитети юқори, жисмонан анча бақувват бўлишликларининг сабаби ҳам табиий маҳсулотларнинг кўп истеъмол қилганликларидадур.\nҚуритилган меваларнинг таъми, шираси, шифобахшлигитурлича бўлади. Масалан, ўрик, узум, шафтоли, жийда, тут меваси қоқисиглюкоза, фруктоза моддаларига бой бўлгани учун дармонсизлик,камқонликка қарши энг яхши текин доридир. Олма, олча, олхўри кабимеваларқоқисида қанд моддаси камлиги учун нордонроқ бўлади. Бу мевалардан тайёрланган қоқилар овқатни яхшиҳазм қилишга ёрдам беради. Одамнингичак фаолиятини яхшилаб, милк, томир, кўз ва терини мустаҳкамлайди. Кишини тетиклаштириб, юқумли касалликлар ва юқори нафас йўлларини яллиғланишидан сақлайди.\nҚуритилган мевалар ва улардан тайёрланган дамламаларни доимий равишда еб-ичиб туришликни барча ёшдаги ҳамюртларимизга тавсия этган бўлардик. Ёшариш, яхши кайфият, руҳий тетиклик бахш этувчи ўзимизнинг қоқилардан қўймасинай!


Қиролича Елизавета Муҳаммад алайҳиссаломнинг авлодими?\n21.02.2018 10:32 1 28463\n1986 йилда ташкил топган «Burke Peerage» Британия генеалогик нашриёти Буюк Британия қироличаси Елизавета иккинчининг генеалогик келиб чиқишига оид тадқиқот натижаларини эълон қилди.\nУнга кўра, қиролича жаноби пайғамбаримиз Муҳаммад алайҳиссаломнинг тўғридан-тўғри авлоди экани аниқланди. Нашриёт 190 йилдан ортиқ даврни ўрганиб, қиролича пайғамбаримизнинг (с.а.в.) 43-авлоди эканини таъкидлади. Нашриёт директори Херолд Брукс Бейкернинг таъкидлашича, қиролича пайғамбаримиз Муҳаммад(с.а.в.)нинг тўғридан-тўғри қондош авлоди бўлиши британияликлар учун қисман маълум бўлиб, ҳатто бошқа ислом давлатларининг раҳбарлари ушбу фактдан фахрланадилар.\nУшбу қондошлик Испанияни бошқарган Севильядаги араб подшоҳлиги даврига бориб тақалади. Сўнг уларнинг қони Португалия ва Кастилия қиролликлари орқали Англиянинг XV асрдаги қироли Эдуард IV қонига қўшилган.\nКелинг, бир бошдан бошлаймиз.\nМуҳаммад алайҳиссаломдан кейин уммавийлар халифалиги ўрнатилган. Бу 62 миллион аҳолини бошқарган (ўша пайтда дунё аҳолисининг 29 фоизи) тарихдаги бешинчи империя эди. Унинг пойтахти Қурдоба (Кордоба) шаҳри (ҳозирги Испанияда) бўлган. Қурдоба мусулмонлар, насронийлар ва яҳудийларнинг маданий ва илмий марказига айланган, ўша пайтда халифалик илм-фан, тарих, география, фалакиёт ва математика соҳасида жадал ривожланган.\nҚиролича БААга ташрифи чоғида муқаддас китоб билан танишмоқда.\nФото: БАА элчихонаси\nУммавийлар халифалиги ислом тарихидаги тўрт буюк халифаликнинг иккинчиси — аббосийлар инқилобидан кейин парчаланиб кетган. Муҳаммад алайҳиссаломнинг қизи Фотима(р.а.)нинг тўғридан-тўғри авлоди бўлган Абу Қосим Муҳаммад ибн Аббос аббосийлар халифалигига асос солган.\nҚиролича Елизаветанинг айнан шу силсилага генеалогик боғлиқлиги айтилмоқда.\nЕлизавета II, Буюк Британия ва Шимолий Ирландия бирлашган қироллиги (БҚ) қироличаси\nЖорж VI, БҚ қироли\nЖорж V, БҚ қироли\nЭдуард VII, БҚ қироли\nВиктория, БҚ қироличаси\nЭдуард, Кент ва Стратхарн герцоги\nЖорж III, Буюк Британия (ББ) қироли\nФредерик, Уэльс шаҳзодаси\nЖорж II, ББ қироли\nЖорж I, ББ қироли\nСофия, Ганновер валиаҳд маликаси\nЕлизавета, Богемия қироличаси\nЖеймс I/VI, Англия, Ирландия ва Шотландия қироли\nМария, шотланд қироличаси\nЖеймс V, шотланд қироли\nМаргарет Тюдор, шотланд қироличаси\nЕлизавета, Англия қироличаси (Йорк)\nЭдуард IV, Англия қироли\nРичард Плантагенет, Йорк герцоги\nКонисборглик Ричард, Кембриж графи\nИзабелла Перес, Йорк герцогиняси\nМария Хуана де Падилла, Кастилия маликаси\nМария Фернандес де Энестроса, Кастилия зодагони\nАлдонза Рамирес де Чифонтес, Кастилия маликаси\nАлдонза Гонсалес Жирон\nСанча Родригес де Лара\nРодриго Родригес де Лара\nСанча Алфонсес, Кастилия маликаси\nМўътамид ибн Аббос, Севилья подшоҳи\nАббос II Мўътамид, Севилья подшоҳи\nАбу Қосим Муҳаммад ибн Аббос, Севилья подшоҳи\nИсмоил ибн Қурайш\nҚурайш ибн Аббос\nАббос ибн Амир\nАмир ибн Аслан\nАслан ибн Амир\nАмир ибн Итлаф\nИтлаф ибн Наим\nНаим II Лаҳмий\nЗаҳро бин Ҳусайн\nҲусайн ибн Ҳасан\nҲасан ибн Али — Муҳаммад алайҳиссаломнинг набираси\nТаҳририятдан: ушбу хабар очиқ манбадан олиб тайёрланди. Бизда бунинг қанчалик тўғри ё нотўғрилигини ўрганиб чиқишга имконият йўқ.\nпайғамбар Қиролича Муҳаммад алайҳиссалом\nМаданият 04/05, 16:32\nМуҳаммад алайҳиссалом ҳаётига бағишланган фильм экранларга қайтмоқда (видео)


Янги лавозимга тайинланган NATO бош котиби, бойлиги кескин ошган Жефф Безос ва Apple’дан янги iPhone — кунлик дайжест – Kommers.uz\nТаҳлил\t22:00 | 5.2.22\nЯнги лавозимга тайинланган NATO бош котиби, бойлиги кескин ошган Жефф Безос ва Apple’дан янги iPhone — кунлик дайжест\nЯқин соатларда 2022 йилнинг 4 февраль санаси ҳам поёнига етади. Якунланаётган кун Ўзбекистон ва жаҳон ахборот майдонида қайноқ янгиликларга бой бўлди. Kommers.uz уларнинг энг сараларини битта дайжестга тўплади.\nБойлиги кескин ошган Жефф Безос\nМиллиардер, Amazon асосчиси Жефф Безоснинг бойлиги компания акциялари ўсиши билан 15 миллиард долларга ошди. Маълумотларга кўра, Amazon асосчисининг бойлиги 15,2 миллиард долларга (9,21 фоиз) ўсган. Forbes унинг бойлигини 178,8 миллиард долларга баҳолайди, тадбиркор ҳанузгача дунёдаги энг бой одамлар рўйхатида учинчи ўринни эгаллаб турибди.\nТадбиркорнинг капитали компания акцияларининг ўсиши фонида кўпайди: премаркетда улар 12 фоиздан кўпроққа кўтарилган. Савдолар очилгандан сўнг Amazon қимматли қоғозларининг ўсиши секинлашган: улар 10,5 фоиз қўшилган ҳолда 3068 доллардан сотилган.\nAmazon акцияларининг ўсиши компаниянинг 2021 йилнинг тўртинчи чораги натижаларидан кейин содир бўлган. Унинг йиллик даромади 9 фоизга ошиб, 137,4 миллиард долларни ташкил этган. Шунга қарамай, таҳлилчилар кутганидан (137,75 миллиард доллар) бироз пастроқ бўлиб чиққан.\nТикланаётган криптовалюта бозори\nСолиқ ҳуқуқбузарликлари ҳақидаги хабар учун мукофот\nЎзбекистонда солиқ ҳуқуқбузарликлари ҳақида хабар берган 15 нафар фуқарога 9 миллион сўм мукофот берилди. Маълумот учун, 2022 йил 1 январдан солиқ ҳуқуқбузарликлари ҳақида «Солиқ» мобил иловасининг «Солиқ ҳамкор» бўлими орқали хабар берган фуқароларга ҳуқуқбузарлардан ундирилган жарима суммасининг 20 фоизи миқдорида мукофот тўланиши белгиланган.\nЖорий йил 1 январдан 4 февралга қадар «Солиқ ҳамкор» орқали йўллаган мурожаатлари ўз тасдиғини топган фуқароларга жами 17,5 млн сўм мукофот тайинланган бўлиб, айни пайтда 15 нафар фуқарога 9 миллион сўм мукофот тўлаб берилган.\nФуқаролар «Солиқ ҳамкор» орқали:\nбанк пластик картаси орқали тўловни қабул қилишни рад этиш;\nбанк пластик картаси орқали тўлов амалга оширилганда маҳсулотни қиммат сотиш;\nмаркировкаланиши керак бўлган маҳсулотни маркировкасиз (ёки қалбаки маркировка билан) сотиш ва шу каби солиқ ҳуқуқбузарликлари ҳақида хабар бериши мумкин.\nЙўлланган мурожаат солиқ органлари томонидан ўрганилиб, ўз тасдиғини топган тақдирда ҳуқуқбузардан ундирилган жарима суммасининг 20 фоизи мукофот сифатида мурожаатчига тақдим этилади.\nАкцияларини сотаётган Aramco\nДунёнинг энг йирик нефть компанияси Saudi Arabian Oil Co. (Aramco) биржага қўшимча 50 миллиард долларлик акцияларни жойлаштирмоқчи.\nҲисоб-китобларга кўра, сотилаётган акциялар Aramco’нинг 2,5 фоизини ташкил қилади. Компания акцияларни сотишни 2023 йил охири ёки бошида якунлашни кутмоқда. Ҳозирда Aramco вакиллари Ар-Риёд фонд биржасига акцияларни жойлаштириш бўйича музокаралар олиб бормоқда. Бундан ташқари, улар Лондон ва Сингапур биржаларига қўйилиши ҳам мумкин. Таъкидланишича, улушнинг сотилиши тарихдаги энг каттаси бўлиши мумкин.\nАйни пайтда Aramco капиталлашуви 1,3 триллион долларни ташкил этади. У Саудия Арабистони бюджетига даромадларнинг 80 фоизини олиб келади. Нашрнинг қайд этишича, бу улушнинг сотилиши қиролликнинг нефтга қарамликдан қутулишга уринаётган иқтисодиётни диверсификация қилиш стратегиясининг бир қисмидир.\nЯнги лавозимга тайинланган NATO бош котиби\nАҚШда ишсизлик даражаси январь ойида 4 фоизга ошди. Маълумотларга кўра, январь ойида мамлакатда ишсизлик даражаси 4 фоизни ташкил этган, бу 2021 йил июнь ойидан бери илк ўсишдир. 2021 йил декабрь ойида ишсизлик 3,9 фоизни ташкил этган ва мутахассислар январь ойида бу кўрсаткич ўзгаришини кутмаганди.\nТаққослаш учун, 2020 йилнинг февраль ойида, яъни пандемия бошланишидан олдин АҚШда ишсизлик 3,5 фоизни ташкил этган.\nЯна бир кутилмаган жиҳат иш ўринлари сонининг сезиларли даражада ўсиши бўлган — 467 мингтага. Айни пайтда, фақат 150 мингта иш ўрни қўшилиши башорат қилинган ва баъзи экспертлар ҳатто уларнинг қисқаришини кутган. Энг кўп иш ўринлари дам олиш ва меҳмондўстлик саноатида қўшилган — 151 минг.\nШунингдек, савдо корхоналарига ихтисослаштирилган хизмат кўрсатиш соҳасида — 86 минг, чакана савдода — 61 минг. Шу билан бирга, мамлакатда иш ўринларининг умумий сони 2020 йил февраль ойида пандемия бошланишидан олдинги кўрсаткичдан 1,9 фоизга ёки 2,9 миллион кишига кам.\nApple’дан янги iPhone\nApple март ойида бюджетли iPhone’нинг янги версияси ва 5G’ни қўллаб-қувватлайдиган янгиланган iPad Air’ни тақдим этиши мумкин.\nМаълум қилинишича, Apple март ойи бошида янги бюджетли iPhone ва 5G’ни қўллаб-қувватлайдиган янгиланган iPad’ни тақдим этишни режалаштирмоқда. Компания 8 март куни ёки шу санага яқин онлайн тақдимот ўтказиш ҳақида ўйлаяпти. Apple вакили компаниянинг режалари ҳақида изоҳ беришдан бош тортган.\nЯнги смартфон икки йил ичидаги бюджетли iPhone SE моделининг биринчи янгиланиши бўлади. Унга 5G тармоқларидан фойдаланиш имконияти, яхшиланган камера ва тезлаштирилган процессор қўшилади. Аммо дизайн 2020 йил апрель ойида тақдим этилган версияга ўхшаш бўлади. iPhone SE’нинг биринчи версияси 2016 йилда чиқарилган.\nЯнги планшет тезроқ процессор ва 5G’ни қўллаб-қувватлайдиган iPad Air’нинг янгиланиши бўлади. iPad Air’ни биринчи версияси 2013 йил октябрь ойида пайдо бўлган ва ўшандан бери бир неча марта, жумладан 2021 йилда янгиланган.


Таниқли Ўзбек ёзувчиси Зоҳир Аълам ҳақида хотиралар - BBC O'zbek\nТаниқли Ўзбек ёзувчиси Зоҳир Аълам 71 ёшида Тошкентда юрак хуружидан вафот этди.\nЗоҳир Аълам 1943 йилда Тошкент шаҳрида туғилган.\n1965 йилда Тошкент Давлат Университетининг филология бўлимини тугатган.\nАдибнинг "Бахтли билет" деб номланган биринчи китоби 1972 йилда чоп этилган.\nЗоҳир Аъламнинг1978 йилда "Муқаддима", "Ҳаммаси бир бинода", "БАМ манзаралари" деб номланган китоблари, 1981 йили "Кийик кўзлари" ва "Ўсма кетар, қош қолар" китоблари, 1985 йилда "Ота ўгитлари", 1987 йили "Зарб" китоблари, "Муқаддима" ва "Кийик кўзлари" насрий тўпламлари нашр қилинган.\nПублицист сифатида Зоҳир Аълам "Боёвут", "Майиз атрофидаги гаплар", "Жомбой ҳангомалари" деб номланган асарларини ҳам нашр этган.\nУ драматург ва таржимон сифатида ҳам танилган.\nЗоҳир Аъламнинг "Афандининг қирқ бир пашшаси" пъесаси республика театрларида қайта ва қайта саҳналаштирилган, рус ва булғор тилларига ҳам таржима қилинган.\nЗоҳир Аълам болгар мумтоз адабиёти намояндаси Павел Василевнинг "Тўсиқ", "Ўлчамлар" каби қиссалари, рус адиби Сергей Залигиннинг "Комиссия" романини ўзбек тилига ўгирган.\nУ Шўролар Иттифоқи парчаланиши арафасида қайта қуриш ва ошкоралик эпкинлари эсган йилларда Ўзбекистонда Ўзбек тилига давлат тили мақомини бериш, атроф-муҳит муҳофазаси муаммоларини кўтариб чиқишда фаол иштирок этган.\nЗоҳир Аълам Ўзбекистонда коммунистик режимга мухолиф "Бирлик" Халқ Ҳаракати барпо этилиши тепасида турган зиёлилардан бири бўлган.\nЎзининг ҳикоя қилишича, у 1988 йилда Дўрмондаги Ёзувчилар боғига ташриф буюрган эстон шоираси Сирье Руутсоо билан танишади, у билан суҳбатлари таъсирида 1988 йилнинг августида "Ўзбекистон адабиёти ва санъати" рўзномасида Эстония "Халқ Фронти" ҳақидаги биринчи мақолани чоп этади.\nУнинг ортидан "Халқ Фронти" фаолияти билан яқиндан танишиш мақсадида Болтиқбўйига сафар қилган адиб Таллиннда "Халқ Фронти"нинг съездида қатнашади ва эстонларнинг мустақиллик учун курашини дастаклаб, нутқ сўзлайди.\n1988 йилнинг ноябр ойи бошида Тошкентга қайтган Зоҳир Аълам Ўзбекистонда ҳам миллий мустақиллик учун курашувчи "Халқ Фронти" каби ташкилот тузиш фикрида бўлгани ва ҳамфикрларни излашга тушганини айтади.\nУ ва бошқа зиёлиларнинг ҳаракатлари самараси ўлароқ, шу йилнинг 11 ноябрида шоир ва ҳофиз Дадахон Ҳасаннинг уйида "Бирлик" Халқ Ҳаракатининг таъсис мажлиси бўлиб ўтади.\nЗоҳир Аълам ҳаракатнинг раисдоши этиб сайланади.\n1990 йилдаги бўлинишдан сўнг "Эрк" партиясига ўтган Зоҳир Аълам бир муддат партиянинг иккинчи котиби вазифасини бажарган.\nЎзбекистон мустақил бўлганидан кейин Зоҳир Аъламнинг асарлари эълон қилиш тақиқланган.\nУ ўзининг қаламига мансуб асарлар мактаб дарсликларидан олиб ташлангани ва 2006 йилда унинг пъесаси асосида таниқли кинорежиссёр Шуҳрат Аббосов томонидан суратга олинган "Бир куни афанди" бадиий филми намойиши тақиқлаб қўйилганини айтган.\nБундан роппа-роса уч йил олдин Зоҳир Аълам Би-би-си муштарийлари ва радиотингловчиларининг саволларига жавоб қайтарган эди.\nЗоҳир Аълам ҳақида шоир ва сиёсатчи Муҳаммад Солиҳ, шоира Дилором Исҳоқова, адабиётшунос Иброҳим Ҳаққул ва ёзувчи Набижон Боқий хотиралари\nТаниқли Ўзбек ёзувчиси Зоҳир Аълам вафот этган\nБи-би-си меҳмони - Зоҳир Аълам


Икки аёлни Ҳиндистонга жинсий эксплуатация қилишда айбланиб Душанбе фуқароси ҳибсга олинди\nДушанбеда аёлларни жинсий эксплуатация қилиш билан шуғулланадиган Лучоб қишлоқ жамоатининг 36 ёшли фуқароси қўлга олинди. Ички ишлар вазирлиги ҳибсга олинган шахснинг исми ва иш жойига аниқлик киритмади.\nИчки ишлар вазирлиги матбуот марказининг хабар беришича, Душанбедаги Зарафшон маҳалласида яшаган пайтида ушланган. У Ҳисор шаҳридаги 33 ёшли Сомон қишлоғида яшовчи фуқаронинг ишончини қозонган ва «Сара» исмли аёл билан биргаликда уни Ҳиндистоннинг Деҳли шаҳрига таклиф қилган.\nУшбу аёл жабрланувчининг тилни билмаслиги ва ҳеч қандай алоқаси йўқлигидан фойдаланиб, уни 2019 йил февралидан 2020 йил декабрига қадар фоҳишалик қилишга мажбур қилди. Барча жинсий алоқалар Саранинг яшаш жойида содир бўлган.\nХудди шу тарзда, 2018 йил декабрь ойида ҳибсга олинган аёл 29 ёшли Ваҳдат шаҳридаги Чуянгарон қишлоқ жамоатида истиқомат қилувчи аёлга Деҳлида ишлашини ваъда қилиб, уни Ҳиндистоннинг ушбу шаҳрига олиб бориб, 2018 йил декабридан 2020 йил декабрига қадар жинсий эксплуатация билан шуғулланган.\nШу сабабли ҳибсга олинган шахс жами 13 минг АҚШ долларини олган ва ИИВ маълумотларига кўра «ўз эҳтиёжлари учун» сарфлаган.\nҲибсга олинган фуқарога нисбатан Тожикистон Жиноят кодексининг 130-моддаси 1-иловаси билан жиноят иши қўзғатилган, тергов ҳаракатлари олиб борилмоқда.\nОдам савдоси ва фоҳишаликни учинчи шахслар эксплуатациясига қарши кураш бўйича йиллик ҳисоботни нашр этадиган АҚШ Давлат департаменти 2018 йилда ушбу ҳодисани йўқ қилиш бўйича Тожикистоннинг ҳаракатлари етарли эмаслигини айтди. Ушбу ҳисобот аёл савдоси учун асосий йўллар араб давлатлари ва қўшни давлатлар эканлигига ишора қилди.


Шошилинг, янги ҳафта мусобақалари бошланди! | Azon.uz - Ахборот-таҳлилий портал\nШошилинг, янги ҳафта мусобақалари бошланди!\n1090 11:48 25.01.2021\nУстоз Зайниддин қори Муҳаммад Юсуф хотираларига бағишланган Қуръони карим мусобақаси давом этади. Бир неча дақиқадан сўнг иштирок этишни хоҳлаганлар аризаларини топширишни бошлашлари мумкин.\nБугуннинг ўзида суҳбат асосида мусобақамизда иштирок этиш учун барча талабларимизга тўғри келадиган қориларни танлаб оламиз. Сешанба куни тиловат йўналиши бўйича қатнашчилар билет танлайдилар. Чоршанба куни ҳифз йўналиши бўйича, пайшанба куни тиловат йўналишида мусобақалар ўтказилади.\nИштирокчиларнинг барчасига муваффақият тилаймиз.\nБугун техник носозликлар туфайли аризалар икки йўналиш бўйича соат 12:00 дан 17:00 га қадар телеграм манзили орқали қабул қилинади.\nМахсус Мақолалар Қуръон мусобақаси Зайнитдин қори Усмонов AzonTV Azon_Travel\n72 15:16 06.03.2021\n176 15:01 06.03.2021\n87 14:30 06.03.2021\n181 14:05 06.03.2021\n126 13:30 06.03.2021\n108 12:30 06.03.2021


Демократик иҳтилол « Ўзбекистон Халқ Ҳаракати\n29 August 2016 - 5:31\nОлий Кенгашнинг навбатдаги сессияси октябр ойида бўлиши керак эди. Мен бир иш билан Москвага кетгандим, сессиядан бир кун аввал қайтиб келдим. Ўша кечқурун бир депутат ошнамиздан телефон келди:\n— Эртага жангга тайёрмисиз? — деб сўради у.\n— Албатта, тайёрман, — дедим.\nДепутатнинг саволида бир ғайритабиийлик кўрмадим. Мен ҳар бир сессияда ҳукуматни танқид қилардим, танқид қилинадиган нарса шу қадар кўп эди-ки, биров «жангга тайёрмисиз,» деб сўрашининг ҳам кераги йўқди. Эртасига Олий Кенгаш залига кирдим. Депутатлар гуруҳ-гуруҳ бўлиб қаҳ-қаҳ отишар, нималарнидир одатдагидан қизиқроқ, сирлироқ муҳокама қилишарди. Сессия иш бошлади. Биринчи бўлиб, Алижон Қўчқоров деган депутатга сўз берилди. У кутилмаганда Президентни танқид қилабошлади. Қайсидир фармонни нотўғри чиқарганликда айблади. Унинг чиқиши мени севинтирди. Ниҳоят, тил кирди Парламентга, дея севиндим.\nҚўчқоровдан кейин сўзни Тошкент шаҳар Куйбишев тумани ижроқўми раиси Шуҳрат Нусратов олди. Бу йигит ҳеч қачон сессияларда гапирмасди. Биринчи сўз беришганини кўриб, бирор бир эълони бўлса керак, деб ўйладим. Лекин у ҳаммани ҳайратга солди (кейин ҳаммани ҳайратга солмагани маълум бўлди).\nМинбарга келиб русчалаб тахминан шундай деди:\n— Президент Конституцияга хилоф иш тутаяпти, бунга фалон-фалон воқеаларни мисол келтириш мумкин. Конституцион Суд Раиси Ўрозаев қаерга қараяпти, биз унинг миллати ўзбек эмаслигига қарамай, уни сайлагандик…\nНусратов 5 дақиқа давомида Президент Каримовни шундай танқид қилди-ки, унинг бу журъати менда бир оз шубҳа уйғотди.\nУндан кейин чиққан яна бир депутат айни шиддатла Каримовга ташланди. Бу одам ҳам аввал қочадиган жойини тайинлаб қўймасдан бундай «жасорат»га қодир эмасди. Бу одамлар ўтган мажлисларда мен минбарга чиқиб, Президентни танқид қила бошлаган заҳот ер тепиб, «бўлди энди!» дея бақирган, Каримовга лаганбардорлик қилган одамлар эди.\nУларнинг 180 даража ўзгарганида мутлақо бир синоат бор эди, аммо буни ўйлаб охирига етмасдан, минбарга мени таклиф қилишди. Сўз олиш учун навбатга ёзилгандим, аммо навбат бунчалик тез келишини кутмагандим. Ҳар ҳолда, нутқим тайёр эди, минбарга чиқдим. Қашқадарё ва Сурхондарё вилоятларида мухолифат вакилларига бўлаётган тазйиқлар ҳақида, ҳукуматнинг бу воқеаларни жўрттага билмаганга олаётгани ва Каримовнинг буюруғисиз бундай тазйиқ ўтказила олмаяжаги ҳақида ёзилганди\nГапимни бошламасдан олдин мендан аввал чиққан депутатларни танқид қилишни ўрганаётганлиги билан табрикладим. Аммо уларнинг самимиятига ишонмайман, дедим.\nКечагина президентни танқид қилганларга «бўлди, етар», деб ер тепган одамлар қанчалик носамимий бўлган эсалар, бугун ўзлари Президентни танқид қилганда ҳам шунчалик носамимийдирлар, дедим. Ва ўз нутқимни ўқий бошладим. Нутқ битди, бориб жойимга ўтирдим. Олқиш ҳам, қарғиш ҳам йўқ, зал жим-жит эди.\nКейин бир нечта депутат Мирсаидов гапирсин, деб бақира бошлади. Шукрулло Мирсаидов ўша пайтда Вице-президент эди. Авваллари Президент Каримов билан жуда қалин эдилар, 91-йил ўрталарига келиб, оралари бузилганди. Каримов уни Бош министрликдан олиб, Вице-президентлик лавозимига ўтказганди.\nБунга исён қилган Мирсаидов депутатлардан бир қисмини Каримовга қарши тайёрлаб, унинг ўрнини эгаллашни режа қилганди. Олий Кенгаш раиси Мирзаолим Иброҳимов ҳам бу ишнинг ичида эди, шунинг учун ҳам сессияда сўз олганлар маълум тартиб билан чиқиб гапира бошлагандилар. Менинг бу ишдан мутлақо хабарим йўқ эди. Сессиядан бир кун олдин менга «жангга тайёрмисиз,» деб сўраганларида бу саволнинг бир парол эканини билмасдим. Мен чиқиб Президентни танқид қилдим, аммо мендан олдин чиққан одамларни ҳам носамимийликда айблаб қўйгандим.\nБу иҳтилолчиларга кутилмаган чиқиш бўлди. Улар мендан кўмак кутишганди, мен буни билмагандим. «Мирсаидов гапирсин!» деб бақираётган депутатларнинг важоҳатидан вазиятнинг анчагина жиддий эканини сездим. Президиумда ўтирган Ислом Каримовнинг юзи оқариб кетгани шундоқ кўриниб турарди.\nКаримовни Президент қилиб сайлаган Олий Кенгаш эди, уни бу лавозимдан олиш ҳам жорий қонун бўйича Олий кенгаш депутатларининг қўлида эди. Агар «Мирсаидов»чилар ўз ишларига янада пухтароқ тайёрланишганида ва улар эргашган лидер жасоратлироқ ҳаракат қилганида, эҳтимол, ютиб чиқишарди.\nЧунки, Олий Кенгаш депутатларининг аксарий қисми Каримовни ёқтирмасди. Лекин Мирсаидов депутатларнинг талаби билан минбарга чиқиб, уларнинг ҳафсаласини пир қилди:\n— Илтимос, мени тинч қўйинглар, менга ҳеч нарса керак эмас, тиз чўкиб яшагандан, тик туриб ўлган яхши… ва ҳакозо гапларни айтди.\nРежа бўйича, Мирсаидов программ нутқини сўйлагандан кейин министрлар Убайдуллоҳ Абдураззоқов, Алихон Отажонов каби яна тўрт мансабдор шахс Каримовнинг ўз лавозимига лаёқатсизлигини исбот қилиши ва Олий Кенгаш уни вазифасидан четлаштириши керак эди. Бу ҳақиқатан ҳам яхши тузилган план эди. Аммо Мирсаидов ўйинни охиригича ўйнай олмади. У шундай камтарлик билан четга чиқиб турай, депутатлар мени мажбурлаб тахтга ўтқазишади, деб ўйлаганди, балки.\nАммо тахтга даъво қилаётган лидернинг ўзи бу иш учун таваккал қилмаса, унинг орқасида турганлар нега таваккал қилсин?\nМирсаидов минбардан камтарона узоқлашганидан кейин ҳеч ким сўз сўрамади. Залнинг шашти қайтганди. Буни сезган Каримов ўзига келиб, қарши ҳужумга ўтди….\nОлий Кенгашнинг 1991 йил октябр сессияси Каримовни демократик йўл билан ҳокимиятдан узоқлаштиришнинг сўнгги имкони эди. Бундан буёғи, америкалик тадқиқотчи профессор Марта Олкотт айтганидек, Каримов ва Ниёзов кабилар фақат сароий тўнтариши оқибатида ҳокимиятдан кетишлари мумкин.


Янги Ўзбекистон (@yangiuzbekiston2020) - E’lon #1773\n@yangiuzbekiston2020 Yoqdi 0\nЯнги Ўзбекистон каналида сиз юртимиз ва халқаро майдондаги сиёсий, ижтимоий-иқтисодий соҳалардаги янгиликлар, муносабатлар, мақолалар билан танишиб боришингиз мумкин.\n22 May, 15:45 (11 kun oldin)\nСардобада ҳодисасидан жабрланганларни уй-жой билан таъминлаш ва инфратузилмани тиклаш учун 100 млн доллар ажратилади\n“Сардоба сув омбори“ тўғонида юзага келган фавқулодда ҳодиса оқибатида жабрланган фуқароларни манзилли қўллаб-қувватлаш ва инфратузилмани тиклаш чора-тадбирларини молиялаштириш тўғрисида” Президент қарори (ПҚ-4722-сон, 21.05.2020 й.) қабул қилинди.\n💰Қарорга мувофиқ, Сардобадаги фавқулодда ҳодисадан зарар кўрган фуқароларни уй-жой билан таъминлаш ва инфратузилмани тиклаш учун Тикланиш ва тараққиёт жамғармасидан қайтариб бермаслик асосида Давлат бюджетига 100 млн доллар эквивалентидаги маблағлар ажратилади.\n🔻 Ушбу маблағлар, тегишлича вазирлик ва идораларга талафот кўрган ҳудудларда йўл-транспорт инфратузилмасини, тоза ичимлик суви ва канализация тизимларини, ижтимоий соҳа объектлари в.б. ларни қуриш, реконструкция қилиш ва таъмирлаш ишлари учун йўналтирилади.\n🏠 Шунингдек, маблағлар Сардоба, Оқолтин ва Мирзаобод туманларида уй-жойи бузилган ва яшаб бўлмайдиган аҳволга келган оилаларга 2020-2021 йиллар давомида кўп қаватли уйларни қуриш ҳамда қуриб битказилган ва сотилмаган хонадонларни эгаликка бериш учун йўналтирилади.


Касб байрамида икки ўзбек журналисти Президент Каримов эътиборига эришмоқчилар - BBC O'zbek\nКасб байрамида икки ўзбек журналисти Президент Каримов эътиборига эришмоқчилар\nImage caption Малоҳат Эшонқулова ва Саодат Амонова ўзларига тазйиқ ва таҳдидлар тўхтамаётганини айтадилар\nЎзбекистон телевидениесининг икки собиқ журналисти Малоҳат Эшонқулова ва Саодат Амоновага кўра, кўп сондаги мурожаатларига жавоб олмагач, 27 июн - Ўзбекистон оммавий ахборот воситалари ходимлари куни очлик эълон қилиш билан Президент Ислом Каримов эътиборини телевидениедаги муаммоларга қаратмоқчилар.\nИкки журналист ўзларига нисбатан бўлаётган тазйиқ ва таҳдидлардан шикоят этишган.\nМалоҳат Эшонқулова ва Саодат Амоновалар Президент Ислом Каримовдан, ўз таъбирларича, Ўзбекистон телерадиокомпаниясидаги ноҳақликлар, цензура, коррупция ва маҳаллийчиликка эътибор қаратишни сўрашмоқда.\nМалоҳат Эшонқулова ва Саодат Амонова ўтган йил декабрида Тошкентдаги Мустақиллик майдонида норозилик чиқиши ўтказишлари ортидан ишдан ҳайдалган.\nМаҳкама телевидениенинг уларни ишдан ҳайдаш ҳақидаги қарорини асосли, деб топган.\nҲозирда аппеляция маҳкамасини кутаётган журналистлар сўнгги чора сифатида матбуот ходимлари куни очлик эълон қилиш ниятида эканликларини билдиришган.\nБиз Малоҳат Эшонқулова билан боғланиб, аввалига нима учун аппеляция маҳкамасини кутмадингиз, деб сўрадик.


Соғлом инсон йили - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 22 Январ 2016\tКӯришлар: 927\n2016 йил Суғд вилоятида «Соғлом инсон йили», деб эълон қилинди. Жорий йилда инсон саломатлигини асраш, беморларга ғамхўрлик, даволаш сифатини яхшилаш асосий диққат марказида туради. Бу мақсадда мавжуд беморхоналар биноларини замонавий талабларга кўра қайта қуриш, таъмирлаш, энг янги тиббий ускуналар билан жиҳозлаш режалаштирилган. Ва албатта, тиб ходимларининг беморлар билан муносабатини яхшилаш ҳам назарда тутилган.\nЯнги бошланган йилда вилоят соғлиқни сақлаш соҳасига 370 миллион сомоний маблағ ажратиш кўзда тутилган.\nЯқинда вилоятда атроф-муҳит тозалиги ва бундан келиб чиқадиган ҳолда аҳоли саломатлиги йўлида муҳим иш бошланди. Шу пайтгача очиқ бўлган «Деҳмой» радиацион моддалар чиқиндихонаси устини кўмиш ишига киришилди. Шу ўринда, чиқиндихонани зарарсизлантириш иши бевосита вилоят раиси Абдураҳмон Қодирийнинг ташаббуси билан бошланганини таъкидлаш жоиз.\nМатбуот йиғинида «Халқ овози» мухбирининг бу муҳим иш ва келажакда яна қайси чиқиндихоналарни зарарсизлантириш навбати етиши мумкинлиги борасидаги саволига вилоят раиси муфассал жавоб берди. Муҳтарам Абдураҳмон Қодирий аҳоли саломатлиги Тожикистон Ҳукумати учун бениҳоя муҳим эканлигини, «Деҳмой» чиқиндихонасини зарарсизлантириш учун фақат ички имкониятлардан фойдаланилаётганлигини таъкидлади. Вилоят раиси радиацион чиқиндихоналарни зарарсизлантириш учун халқаро ташкилотлар ёрдами қачон келишини кутиб ўтирмасликларига урғу берди.\nШу ўринда Суғд вилоятидаги радиацион чиқиндихоналар собиқ Шўролар давлатидан мерос бўлиб қолганини таъкидлаш зарур. Собиқ Ленинобод тоғ-кон кимё комбинатида ишлаб чиқарилган уран СССРда фазога учиш ва атом саноатини ривожлантиришда фойдаланилган. Уран хом ашёси қолдиқлари сақланадиган чиқиндихоналарни зарарсизлантиришга эса, Шўролар давлати етарлича эътибор бермаган.\nЗарур ва зарарсиз маҳсулотлар\nҚайроққум шаҳрининг Чорухдаррон шаҳарчасида иш бошлаган янги саноат корхонаси халқ хўжалигини зарур маҳсулот билан таъминлаш билан бирга, экологияни яхшилашга ҳам хизмат қилади. Чунки «Шуҳрат-2005» деб аталадиган бу янги ишхона чиқиндихоналарда тўпланган металларни қайта ишлайди. Бу чиқиндилар собиқ Ленинобод ноёб металлар комбинати фаолияти натижасида тўпланиб қолган эди.\n«Шуҳрат-2005» учун 150 гектар ер ажратилди. Чиқиндиларни қайта ишлаш хитойлик мутахассислар билан бирга йўлга қўйилди. Металл чиқиндиларидан темир, кумуш каби маҳсулотлар тайёрланади.\nҲозирда янги ишхонада 40 нафар ишчи ва мутахассис ишламоқда. Келгусида саноат ишхонаси фаолиятини кенгайтириш кўзда тутилган. Ана шунда иш билан таъминланганлар сони камида 100 кишига етади. Айни шу ўринда ишчи ва мутахассислар яхшигина иш ҳақи олаётганликларини таъкидлаш жоиз.\n«Шуҳрат-2005» бош директори Бобохон Раҳмоновнинг айтишича, у раҳбарлик қилаётган саноат ишхонасининг мунтазам ишлаши учун чоралар кўрилган ва чиқиндихоналарда тўпланган металл ҳам оз эмас.\nҚайроққум шаҳар раиси Матлубахон Амонзода матбуот йиғинида «Халқ овози» мухбири саволига жавоб берар экан, «Шуҳрат-2005» фаолияти ва бу ишхона тайёрлаётган маҳсулотларнинг аҳоли ҳамда атроф-муҳит учун мутлақо зарарсиз эканлигини таъкидлади. Унинг айтишича, саноат ишхонасида ишлатилаётган технологик линия Япониядан келтирилган.\nМаорифга эътибор – келажакка эътибор\nЎтган йили Хўжанд шаҳрида яшаётган 90 нафарга яқин ўқитувчи томорқа билан таъминланган. Муаллимларнинг соғлиғини яхшилаш ва ҳордиқ чиқаришлари учун эса, деярли 100 минг сомонийлик маблағ сарфланган. Ёш авлод тарбиячилари «Баҳористон», «Зумрад», «Соҳил» каби осойишгоҳларда бепул йўлланма асосида дам олишган. 100 нафарга яқин муаллим ва тарбиячи маънавий ва моддий жиҳатдан рағбатлантирилган. Уларга ўз соҳаларининг Ифтихорномалари ва қимматбаҳо совғалар берилган.\nАйни бир пайтда таълим-тарбияни яхшилашга янада қулай имконият яратиш мақсадида, шаҳардаги мактаблар биноларини замонавий тарзда қайта қуриш ишлари ҳам давом эттирилмоқда. Жумладан, Муҳаммад Осимий номли физика-математика лицейи ва Маҳмудхўжа Беҳбудий номли 1-гимназияда қурилиш ишлари давом эттирилмоқда. Биргина 1-гимназия спорт залини қайта қуриш учун 500 минг сомоний маблағ ажратилган.\nХўжанд шаҳри раиси Ражаббой Аҳмадзоданинг айтишича, муаллимлар маориф соҳасига кўрсатилган ғамхўрликка ўзларининг самарали меҳнатлари билан жавоб беришмоқда. Биргина кейинги ўқув йили давомида Хўжанд мактабларининг битирувчи синф ўқувчиларидан 32 нафари вилоят олимпиадаларида қатнашиб, фахрли ўринларни эгаллашга муяссар бўлишди. Республика олимпиадаларида қатнашган 19 нафар хўжандлик иқтидорли ўқувчининг 15 нафари ғолиб чиқди.\nБугун: 26-01-2020 02:14:46


Дональд Трампнинг Россия билан тил бириктиргани исботланмади – Газета.uz\nДональд Трампнинг Россия билан тил бириктиргани исботланмади\nМахсус прокурор Роберт Мюллернинг икки йиллик тергови давомида Дональд Трамп ва Россия ўртасида келишув бўлгани исботланмади.\n25 март 2019, 13:00 Жаҳон\nМахсус прокурор Роберт Мюллер Дональд Трамп ва унинг ходимлари 2016 йилги сайловолди кампанияси вақтида Россия билан тил бириктирганини исботловчи далилларни топа олмади. Бу ҳақда РИА Новости хабар берди.\nРоберт Мюллер Россия икки усул — «Интернет тадқиқотлари агентлиги» фаолияти ва хакерлик ҳужумлари, жумладан Демократик партия серверларини бузиш орқали АҚШ президентлигига сайловларга таъсир кўрсатишга уринганини аниқлади.\nМахсус прокурор баёнотида қайд этилишича, Трамп ва унинг сайлов штаби ходимларининг жиноятни содир этганлигини исботловчи далиллар мавжуд эмас. Бироқ Мюллер президент ва унинг сайлов штабини оқламади, жумладан махсус прокурор Дональд Трамп тергов ишига халал беришга уриндими, деган саволга жавоб беришга қийналди.\nРоберт Мюллернинг тергови 2017 йилда бошланган эди. Иш доирасида Дональд Трамп штабининг содиқ раҳбари Пол Манафорт молиявий қонунбузарлик ва рўйхатдан ўтмаган ҳолда лоббичилик билан шуғуллангани учун жазога тортилган эди.


Омбудсменга президент билан учрашиш таъқиқланди | ҚИРҒИЗИСТОН ЯНГИЛИКЛАРИ\nОмбудсменга президент билан учрашиш таъқиқланди\nТурсунбек Акуннинг сўзларига кўра, омбудсменни Иссиқкўлдаги командировкаси чоғида президент соқчилари Роза Отунбаева олдига киритмаган. Президент матбуот котибининг билдиришича, давлат бошчиси хозирда меҳнат таътилида ва таътилнинг тугаши билан исталган вақтда қабул қилишга тайёр.\nҚирғизистон омбудсмени Турсунбек Акун Kloop.kgга берган интервьюсида хозирги вақтда Иссиқкўл вилоятида командировкада эканини айтди.\nУнинг сўзларига кўра, у Иссиқкўлдаги №54 от заводи ипподромида мониторинг ўтказмоқчи бўлган ва мазкур ипподромда Роза Отунбаева ҳам дам олаётганлиги омбудсменга маълум бўлган.\n«Менга Роза Исаковнани у ерда [ипподромда] дам олаётгани маълум бўлди, қўполроқ қилиб айтганда от чоптириб, от миниб юрибти», —деди Акун.\nОмбудсмен сўзларига кўра, у президентга Иссиқкўл вилоятидаги «оғир» аҳвол ҳақида хабар бермоқчи бўлган.\n«Мен президент билан учрашмоқчи бўлдим, чунки Иссиқкўл вилоятининг баъзи яшовчилари милиционерларни калтаклашяпти ва инсон ҳуқуқлари борасида бошқа ҳолатлар ҳам жуда оғир аҳволда. Мен бу ҳолатни президентга етказмоқчи эдим. Қонун бўйича, омбудсмен президент, бош вазир, спикер аппарати томонидан кечиктирилмай қабул қилиниши керак. Бу юқори қомусий мансаб», —деди омбудсмен.\nАкуннинг айтишича, унга президент соқчилари келиб, ипподромни тарк этишни талаб қилган.\n«Мен улардан нима учун, деб сўрадим. Улар бўлса, агар президент ўз шахсий тадбирларини ўтказаётган бўлса, сизнинг унда иштирок этишга ҳаққингиз йўқ», — дея соқчилар сўзларидан иқтибос келтирди Акун.\nОмбудсмен Отунбаевани «ақлли аёл» деб атаб, ўзининг Отунбаева билан учрашмоқчи эканини президент билмаганини, агар билса албатта қабул қилган бўлишини айти.\n«Қўполроқ қилиб айтганда, президент охранаси керагидан ошиқ хушёрлик қилиб юборди», —деди Акун.\nПрезидент матбуот котиби Султан Каназаров давлат бошчисининг қисқа муддатли таътилда эканини таъкидлади.\n«Меҳнат таътилидан сўнг, президент исталган вақтда омбудсменни қабул қилишга тайёр», —деди Каназаров.\n«Чекланмаган учрашувлар »\n«Озод авлод» либерал ёшлар клуби раисдоши Тимур Шайхуддиновнинг Kloop.kgга билдиришича, омбудсмен ҳеч бир қаршиликсиз ва чекланмаган миқдорда президент ва бошқа мансабдорлар билан учрашиш ҳуқуқига эга.\n«Агар ҳолат президентнинг зудлик билан аралашишини талаб қилса ва омбудсмен учрашувни хоҳлаётган бўлса, президент маъмурияти Турсунбек Акунни президент қабулига киргизишлари керак деб ҳисоблайман», —деди Шайхутдинов.\nАдвокат Таир Асанов Kloop.kgга берган интервьюда агар президент таътилда бўлса, омбудсмен бошқа юқори лавозимдаги мансабдор билан учрашиши кераклигини айтди.\nАввалги мақолаKLOOP.KG радио янгиликлар дастури\nНавбатдаги мақолаЎтган йилга нисбатан гўшт нархи 60 сомга қимматлади


Икки йилдан сўнг ушбу пандемия қайта жонланади – АҚШ мутахассислари | Qalampir.uz\nИкки йилдан сўнг ушбу пандемия қайта жонланади – АҚШ мутахассислари\nСаломатлик\t02 Май 09:46 5731\n2022 йилдан сўнг коронавирус қайта авж олиш тўлқинлари кузатилади. Бу ҳақда Миннесота штатидаги юқумли касалликлар бўйича тадқиқотлар ва сиёсат марказининг ҳисоботида маълум қилинди.\nМутахассислар гуруҳи пандемик коронавирус икки йилгача давом этиши мумкинлигини ва дунё аҳолисининг учдан икки қисми иммунитетга эга бўлмагунча касалликни тўлиқ назорат қилиш имконияти йўқлигини айтишди.\nҲисоботига кўра, баъзиларда ушбу касаллик аломатсиз ўтиши сабаб ушбу вирусни назорат қилиш қийин кечмоқда. Айни одамларда вирус аниқлангунича ундан бир қанча киши касалликни юқтиришга улгурган бўлади.\nДунё бўйлаб миллиардлаб одамлар изоляция қилинганидан сўнг, ҳукуматлар эҳтиёткорлик билан корхона ва жамоат жойларини очишга рухсат бермоқда. Аммо, ҳисобот муаллифларининг фикрига кўра, 2022 йилдан кейин ҳам коронавирус пандемиясининг қайта авж олиш тўлқинлари давом этиши мумкин.\n“Ҳукуматлар ўз хабарларида ушбу пандемия тез орада тугамаслиги ҳақида аҳолига айтиши керак. Шунингдек, кейинги икки йил одамлар ушбу касалликнинг даврий равишда авж олишига тайёр туришлари кераклиги тушунтиришлари даркор“, дейилади ҳисоботда.\nМаълумот учун, ишлаб чиқувчилар шу йил охиригача чиқарилиши мумкин бўлган вакциналарни тайёрлашга шошилишмоқда. Хусусан, Оксфорд университети олимлари вакцинани кузгача ишлаб чиқариш мумкинлигини айтишган. Хитой олимлари ҳам вакцинани махсус одамлар учун сентябрда қўллаш мумкинлигини айтди. Шунингдек, АҚШ етакчи мутахассиси мамлакатда вакцина йил охиригача миллионлаб дозада ишлаб чиқарилишини эълон қилди.\nСўнгги маълумотларга кўра, дунё бўйлаб коронавирус билан боғлиқ 3 401 190 та ҳолат аниқланган. Касалланганларнинг 1 081 639 нафари соғайган, 239 604 нафари эса вафот этган. Мавжуд беморлар сони 2 079 947 кишини ташкил қилмоқда.\n23 Май 10:39 41291\n23 Май 00:56 36516\n23 Май 10:17 30636\n25 Май 16:12 23335\n23 Май 18:21 21527


Таниқли франциялик олим Люсьен Керен Амир Темур шахсига баҳо бериб, уни Европа андозасидаги буюк давлат арбоби, музаффар саркарда, моҳир дипломат ва илм-фан ҳомийси, дея таърифлаган экан.\nЖаҳон шарқшунослари томонидан улуғ аждодимиз шахсиятига нисбатан билдирилган бундай эътирофлар жуда бисёр. Мустақилликка эришганидан сўнг юртимизда ҳам Амир Темур ҳаёти ва фаолиятига холисона, адолатли баҳо бериш имкони пайдо бўлди. Тарихимиз аслича тикланиб, жаҳонда беназир ўрин қолдирган ватандошларимиз хотирасига чуқур ҳурмат ва эҳтиром кўрсатилди.\nТемурийлар даври тарихи музейининг ташкил этилганини ана шу хайрли йўлдаги эзгу ишларнинг амалий ифодаси, дейиш мумкин. Чунончи, халқимизнинг бой тарихи, маданияти ва бунёдкорлик салоҳиятидан дарак берувчи ушбу масканни нафақат юртдошларимиз, балки хорижлик меҳмонлар ҳам катта қизиқиш билан томоша қилади.\nБугун, соҳибқирон таваллуд топган санада Ички ишлар вазирлиги академияси вакиллари ушбу маскан фаолияти билан яна бир бор яқиндан танишдилар. Музей фондидан ўрин олган осори-атиқалар, тарихий экспонатлар, Амир Темур ва темурийлар ҳаётидан ҳикоя қилувчи манбалар, турли санъат намуналари тинчлик ва осойишталик посбонлари учун бой маънавий таассурот уйғотди. Тадбир давомида буюк аждодимизнинг фазилатлари, ҳаётий эътиқодлари, Ватани ва халқининг озодлиги ҳамда равнақи йўлида амалга оширган улкан жасорати батафсил ҳикоя қилинди.\n9 Апрель 2021 34


Finance.uz - «Ўзсаноатқурилишбанк» Credit Suisse банки билан 100 млн. евролик банклараро кредит битимини имзолади\n«Ўзсаноатқурилишбанк» Credit Suisse банки билан 100 млн. евролик банклараро кредит битимини имзолади\nШвейцариянинг Цюрих шаҳрида имзоланган ушбу битим тадбиркорлик субъектларининг республикамизда инвестицион лойиҳаларни амалга ошириш борасидаги саъй-ҳаракатларини қўллаб-қувватлашга хизмат қилади.\nҲужжат Европа Иттифоқи давлатлари, Япония, Корея Республикаси ва Хитой Халқ Республикасидан юқори технологик ускуналар, товарлар ва хизматлар импортини молиялаштириш имконини беради. Мазкур битим доирасида инвестицион лойиҳалар Euler Hermes, SERV, SACE ва шу каби бошқа экспорт кредит агентликлари суғурта қопламаси остида 10 йил муддатгача молиялаштирилади.\nТаъкидлаш жоизки, «Ўзсаноатқурилишбанк» АТБ бугунги кунда инвестицион лойиҳалар ва ташқи савдо операцияларини молиялаштириш соҳаси ҳамда халқаро молия ташкилотлари ва хорижий банклар билан ҳамкорлик борасида энг фаол тижорат банкларидан бири ҳисобланади.\nБиргина жорий йилнинг ўтган даврида банк томонидан 400 млн. доллардан ортиқ миқдордаги кредит линиялари жалб қилинди. Халқаро Тикланиш ва тараққиёт банки (86 млн. доллар), Туркия Эксимбанки (26 млн. доллар), Ландесбанк Берлин АГ (50 млн. евро) ҳамда КФВ Ипекс Банкнинг (100 млн. евро) кредит линиялари шулар жумласидандир.\nМаълумот. Credit Suisse ташкил топган сана 1856 йилнинг 5 июль санасига тўғри келади. Унга мохир сиёсатчи ва ишбилармон Альфред Эшер асос солган.\n1993 йилда банк тизимида «Телефон банкинг», 1997 йилда эса «Direct Net» номли интернет-банкинг хизмати (Швейцарияда биринчилардан бўлиб) ишга туширилади.\nБугунги кунда Credit Suisse Швейцариядаги иккинчи йирик банк саналади. У дунёнинг 50 дан зиёд мамлакатида ўз тузилмасига эга. Банкнинг биргина бош офисида 48200 нафардан ортиқ ходим фаолият юритади. 2016 йилнинг учинчи чорагида муассаса соф фойдаси 41 млн. швейцария франкини ташкил этган. Шу йилнинг ўзида унга 9,2 млрд. франк миқдорида янги активлар жалб қилинган.